"मेक इन इंडिया" कांसेप्ट के आगे चुनौती के भरमार (भोजपुरी)\nMarch 3, 2021 May 29, 2015 by Gaurav Singh\nहमनी के प्रधानमंत्री जी, पिछिलका 15 अगस्त के दिन लाल किला से कई गो बात कहले रहनी जवना में उहाँ के बहूत सारा सिस्टम के बदले के भी बात कईले रही आपन तर्क देके | अउरी करबो कईली उहाँ के, प्लानिंग कमीशन बदल के नीति आयोग बन गईल, फिरू कॉलेजियम सिस्टम बदल के NJAC आ गईल, VAT (Value Added Tax) के जगहा पे GST (Goods and Service Tax) आ मेक इन इंडिया आइल इत्यादी एकरा अलावां अउर भी ढेर छोट मोट बदलाव भईल बा |\nओह सब चीज एके पन्ना प समेराइज क के देखम त शायद रउरा एह बात के अनुभूति होई कि सिस्टम के बदले के एके मकसद बा ताकी “मेक इन इंडिया” वाला प्रोग्राम के सफल बनावल जा सके | कई गो बात लोग करेला विदेश यात्रा के लेके हम ओह बात से बहूत ज्यादा इतेफाक ना राखी काहे कि विदेश यात्रा कईल बहूत जरूरी बा अंतराष्ट्रीय सम्बन्ध के नजर से, भारतीय अर्थव्यवस्था के नजर से अउरी विकसित देश बने के राह में भी, बशर्ते एह बात के ध्यान रहे कि आपण देश के मूल समस्या से ढेर दूर त नईखी नु जात, ना त फिर ओह यात्रा के भी कवनो मतलब ना रह जाई |\nहम साल भर से जवन महसूस कईले बानी उ इ कि मोदी जी ओह मिशन के मुक्कमल करे खातिर बहूत कुछ गवां रहल बानी, ठीक ओही तरी जईसे नितीश कुमार प्रधानमंत्री के प्रतिशपर्धा में ख्वाब में आपन मुख्यमंत्री के सीट भी धीरे धीरे गवावे के रास्ता पर बाड़े | काहे कि नितीश कुमार द्वारा प्रधानमंत्री के उचित दावेदारी के रूप में देल तमाम तजुर्बाइ तर्क प्रधानमंत्री पद खातिर नाकाफी रहे, ठीक ओसही “मेक इन इंडिया” खातिर देल तमाम तर्क आज के समय खातिर नाकाफी बाटे, अभी आधार बनावल बहूत जरूरी बा |\nSee also How worth Dynamic fare in Indian Railways is ?\nबिना बढियां नीव के मकान ढेर दिन तक नईखे टिक सकत, एह चीज के अगर अभी ना समझल जाई त बाद में एकर बड़ा बूरा असर हो सकेला | हम इ सभ चीज एह से कहतानी काहे कि रुआ पांच मिनट खातिर निष्पक्ष हो जाई, माने आपन काम खातिर सरकार के प्रति स्वार्थी हो जाई, थोडा चिंतन करी की काहे दुनिया के कवनो कंपनी भारत में आई ? बिना फायदा के काहे आई ? अउरी ओह सभ चीज के जरूरत पूरा करे खातिर लगातार सिस्टम के दोषी देके बदलल लोकतंत्र के स्वस्थ्य खातिर बड़ा हानिकारक बाटे काहे कि नजदीक के फायदा देखे से पाहिले दूर के नुकसान के बारे में मूल्यांकन क लेवे के चाही |\nगुजरात के बात दोसर रहे ओह घरी मुख्यमंत्री रही, स्वतंत्र निर्णय लेत रही, अउरी एगो छोट पैमाना प काम करे के रहे, उहो ओहिजा जवन ऐतिहासिक काल से व्यापारिक केंद्र खातिर एगो मशहूर गढ़ रहे, पटना भी रहे लेकिन ओकर कहानी पी राज जी मई महिना के आखर के लेख में बड़ा सरिहार के लिखले बानी | लेकिन लोग के बीच एगो अन्धविश्वास बा कि ओहिजा 10 साल में क्रन्तिकारी परिवर्तन भईल बा जबकी अईसन बात नईखे जूनागढ़, सूरत, अहमदाबाद ओकर गवाह बा | भारत के जीडीपी में मैन्युफैक्चरिंग के 14% के आस पास योगदान बा एह से मैन्युफैक्चरिंग हब के सपना देखल जा सकेला लेकिन ओकरा से पाहिले तिन चार गो मूल चुनौती के मूल्यांकन कईल बहूत जरूरी बा | वैसे त कई गो चुनौती बा एह सब समस्या के लेके, हम मूल रूप से दू तिन रूप में देखे के कोशिश कईले बानी|\nपहिला इ कि रुआ भीरी प्रॉपर उर्जा बा कंपनी के चलावे के खातिर ? अगर एह बात में संदेह बा त पता कर ली गाँव छोड़ी शहर में निजी जीवन जिए खातिर उर्जा पर्याप्त नइखे मिल पावत | एक तिहाई के आस पास जनसख्या आज भी बिजली से अछूता बा देश में, कारन इहे बा कि ओह सभ बिजली कंपनीन के एकाधिकार भी त सरकारे नु देले रहे | एह सभ प्राइवेट कंपनी के बीच बिजली के लेके एतना ना प्रतिश्पर्धा पैदा कर देला कि मैन्युफैक्चरिंग कंपनी के फायदा कम लउके लागेला एह से कंपनी असकतिया जाला | ऊपर से बिजली डिस्ट्रीब्यूशन प्रणाली राज्य के हाथे बा जवन राजनितिक भावना के चलते केंद्र के विकास ओह राज्य सरकार के ना भावे जवना राज्य में केंद्र वाला सरकार नईखे |\nSee also Poor Leadership's omission and commission caused economic crisis\nदूसरा पानी के का व्यवस्था बा कंपनी खातिर, पर्यावरण के नजर में रखत ? कवनो तकनिकी सुझाव बा जवना चलते, ग्राउंड वाटर के ज्यादा शोषण कइले बिना कंपनी के पानी के व्यवस्था हो सके फिर निकलल पानी के साफ सफाई के कवनो प्रक्रिया ? सच त इ बा कि आज भी कव गो नदी के लेके राज्य सरकार अउरी केंद्र सरकार के बीच विवाद चल रहल बा | तमिलनाडु अउरी आंधप्रदेश के बीच कावेरी नदी विवाद ओकर ज्वलंत उदहारण बा | भारत में इ चीज होला कि एक समय में एक जगह सुखा दूसरा जगह बाढ़, खासकर मानसून के समय लो लाइंग एरिया में बाढ़ के नौबत आ जाला जल्दी पानी बहला के चलते | मानसून के वक्त रेसेर्विओर के सहायता से पानी कलेक्ट करे के मैकेनिज्म से simplify कईल बा का ?\nतीसरा रुआ भी स्किल्ड लेबर बाड़े ? नइखन त बनावे खातिर कवनो प्रोग्राम बा का ? सिवाए रेलवे स्टेशन वाला रद्दी सुझाव के काहे कि उ काल्पनिक सुझाव रहे ? ह हमनी के देश में लेबर भरमार बाड़े लेकिन स्किल लेबर के आजो भारी कमी बा | अगर मैन्युफैक्चरिंग हब के सपना देखत बानी तब रुआ लेबर स्किल्ड रखे के परी, ओकरा खातिर शिक्षा व्यवस्था सुधारल बहूत जरूरी बा अउरी स्किल्ड लेबर ट्रेनिंग कैंप वेग्रह के सुविधा कइल भी बहूत जरूरी बा “मेक इन इंडिया” खातिर इनविटेशन देवे से पाहिले |\nचौथा चुनौती बा आंतरिक कलह जेकर जिम्मेदार भी केंद्र सरकार ही बिया काहे कि हम मनातानी की भूमि अधिग्रहण बिल, VAT अउरी बाकी के जुडल कानून में बिना उदारीकरण लाइले मैन्युफैक्चरिंग हब के सपना नईखी देख सकत लेकिन ओकरा के कॉम्बो पैक के रूप में देखल चाहत रहे ठीक ओइसही जैसे फ्लिप्कार्ट अउरी अमेज़न कव गो सामान के संतुलित करके त्यौहार में कॉम्बो बनावे ला | लेकिन खाली सारा बिल (लैंड,वैट) के जगहा प कुआ लगाम बनावे लागम, अउरी ओह से जुडल नियम कानून के असंतुलित करे लागम त रुआ घरही से साथ ना मिली | कम्युनिस्ट के घेरे के स्पेस मिल जाई, नक्सलवाद के खाद पानी मिले लागी एह सब के चलते | उद्योग के ललचावे के खाली उदारीकरण ही एकमात्र कॉम्पोनेन्ट नइखे बल्की अउर भी ढेर कॉम्पोनेन्ट बा प्राथमिक क्रिया से निकलल उत्पाद से लेके मार्केटिंग तक |\nSee also देश में स्वस्थ्य विपक्ष की कमी\nअउर भी ढेर बात बा समय के साथ जरूर शेयर करब, अंत में हम कुल मिला के इहे कहल चाहब की खाली नियम बदल एकाधिकार देल बड़ा खतरनाक चीज बाटे, सरकार के अपना नजर में रखे के चाही कूल्ह सिस्टम के, ना त आवे वाला समय में औद्योगिक घराना इहे कानून के हवाला देके हर कदम प चुनौती दी जवना के प्रति ओह समय लाचार लउकम जा हमनी के, जईसे आज बिजली के प्रति बानी जा |


भड़ास – भोजपुरी साहित्य सरिता\nका जमाना आ गयो भाया, टँगरी खींचे के फेरा में ढेर लोग अझुराइल बाड़ें। उहो काहें बदे, एकर पता नइखे, बस खींचे के बा, सरेखल बा लोग आ आँख मून के खींच रहल बा। आगु चलिके एकर का फायदा भा नोकसान होखी, एकरा ला सोच नइखे पावत। आला कमान के कहनाम बा, सेकुलर दादा कहले बाड़ें, एही सब के चलते हो रहल बा। अब भलही टँगरी खींचे के फेरा मे खुदे गड़हा गिर के कनई मे लसराए के परत होखे। ओहमे कवन सुख मिल रहल बा भा आगु मिली,पता नइखे।…\nभड़ास• जयशंकर प्रसाद द्विवेदी, भोजपुरी कवि जयशंकर प्रसाद द्विवेदी, भोजपुरी पत्रिका- भोजपुरी साहित्य सरिताLeaveacomment\nका जमाना आ गयो भाया , जेने देखी ओने लाइने लाइन लउकत बा। सभे केहू लाइन मे ठाढ़ ह, चुप्पी सधले आ भीतरे भीतर अदहनियाइल। कतना बेबस लउकत बा मनई, तबों दम बन्हले, हुलास आउर जजबा से भरल-पूरल। आगु आवे वाला दिन नीमन दिन होखी एकर बाट जोह रहल बा। कथनी आउर करनी मे उपरियात थोर बहुत नीमन पल के हेरे के भागीरथ परयास करत आम आदमी, तभियो जय जय क रहल बा। वाह रे , जमाना ! ई…\nभड़ासLeaveacomment\nका जमाना आ गयो भाया, सभे भाई लोग कुछ ना कुछ उखाड़े-पछाड़े मे लाग गइल बाटे। अखाड़े के रसूख खाति “धोबियापाट” कबों ना कबों लगवहीं के पड़ेला। जब सभे दाँव फेल हो जाले सन, त “धोबियापाट” के सहारा बचेला। फेर मौका आ दस्तूर देखि के “धोबियापाट” दे मारेलन पहलवान लोग। अखाड़ा मे लड़े से पहिले पहलवान लोगन के दिमाग मे एकर जोजना बनि जाले। आखिर अखाड़ा के इज्जत के सवाल उठि जाला। आ इजत खाति त इहवाँ मडर हो जाला। एह घरी सभे एक मुस्त एक्के जोजना पर काम क…\nभड़ासजयशंकर प्रसाद द्विवेदी, भोजपुरी पत्रिका- भोजपुरी साहित्य सरिता, भोजपुरी व्यंगLeaveacomment\nका जमाना आ गयो भाया, अब मनई लोग के बजार लाग रहल बा। दोकान सजा – सजा के लोग बइठल बा, खरीदे वालन के इंतजार हो रहल बा। जेकरा नइखे बेचे के, ओकर मालिक लोग पहाड़े हाँक देले बा अपने मवेसियन के। राशि एकही बा मवेसी आ मनई के। अपने हिसाब से बूझ लीहल जाव। हम बड़का, हम बड़का के हो – हल्ला चारु ओरी मचल बा। केकरो चैन नइखे, जे चैन मे बा, ओकरो चैन मलिकार लो छीने मे लाग गइल बा। कुछ के त छीनियो लेले बा। जेकरा…\nभड़ासजयशंकर प्रसाद द्विवेदी, परिभाषा माने जवन हम गढ़ी.........!Leaveacomment\nका जमाना आ गयो भाया, कुरसी के लड़ाई मे साँच के बलि दिया गइल। सत्यमेव जयते लिखलका पत्थरवा लागत बा कवनो बाढ़ मे दहा गइल। तबे नु एकर परिभाषा घरी घरी बदल रहल बा। पहिले दिन कुछ आउर आ दोसरा दिन कुछ आउर। अपना देश मे एकर बरियार सुविधा बा जवन कबों केकरो आवाज के अंतरात्मा के आवाज मे पलट देवेले। बाकि एह आवाज के निकाले खाति ढेर पापड़ बेले के पड़ेला। पापड़ बेल देले भर से कबों काम ना चले, त ओह पर कुछ छिड़के के पड़ेला,घाम देखावे के…\nभड़ासअंतरात्मा के आवाज, जयशंकर प्रसाद द्विवेदीLeaveacomment\nका जमाना आ गयो भाया , “बेगानी शादी मे अब्दुल्ला दीवाना” कूल्ही ओर फफाये लागल बाड़न सs। पतरी पर छोड़ल खइका खइला के बाद जइसे कुकुर अइठत चलेलन सs, ओइसही इहवों ढेर लोग चल रहल बाड़ें । का कहीं महाराज , दोकान – दउरी बन्न होए के अपसगुन देखाए लागल बा । फेर त “उपास भला कि पतोहू के जूठ” , जियल जरूरी बा त पतोहिया क जूठवों के साफ आ मीठ बुझही के परी नु । खइला के बाद पतोहिया के गोड़वों पुजही के परी नु । पुजाइयो रहल…\nभड़ास• जयशंकर प्रसाद द्विवेदीLeaveacomment\n‘ ए गुरु ! सुनला ह न कन्हैया क भाषण,का बोललस पट्ठा जानदार, शानदार, जबरदस्त।एकदम तबियत हरियर हो गयल।ए साह जी एहि बात प एगो स्पेशल चाय पिआवा भाय।’ नन्हकू कन्हैया कुमार क भाषण सुनके बहुत खुश रहलन अउर चाहत रहलन कि सबही ओ खुशी में लवलीन हो जाय बाकिर केहू नन्हकू क मन क साध पूरा करे के तैयार ना रहे। ‘हमके त कुल भाषण में एक्के गो बतिया निम्मन लगल ए नन्हकू।’ एक जाना के बोलते नन्हकू हुलस के लहरे लगलन – ‘कवन हो चच्चा ,तनी सुनी ?’नन्हकू ए…\nभड़ाससुमन सिंहLeaveacomment\n‘ ए बचवा! एना पारी होलिका जी क मूर्तिया ना आई का हो।परसाल त एतना सु्ग्घर मूर्ती रहल कि देख के जियरा जुड़ा गयल।होलिका माता केतना सुग्घर लगत रहलीं। उनके गोदी में बइठल उनकर लाल क सोना नियन मुंह देख के अपने टीटुआ क याद आ गयल रहे।’ बेकहला फुआ कॉलोनी के मोड़ पर होलिका बदे लकड़ी सहिरावत लइकन से पूछत रहलिन कि नन्हकू बिच्चे में कूद गइलन- ‘ए फुआ होलिका कब ले माता हो गइलिन हो।जानत हऊ न कि ऊ के रहलीं ..।’अबहीं नन्हकू फुआ क जनरल नॉलेज टेस्ट…\nका जमाना आ गयो भाया ,सगरो उंगरी उठे लागल बा । जे लमहर फरीछ बनके डोलत रहल ह ,ओकरे उजरकी धोतिया पर छिटकी पड़ल देखात बा । कतनों टह टह बरत होखे धोतिया ,छिंटकिया त चमकिए जाले , छिपे ना । अचके ई छिंटकिया आइल कहाँ से , ई अभियो एगो रहस्य बा । का अबले तोपल ढांकल रहल हे भा ई टटका पड़ल हे , एकरो खोजबीन होखही के चाही । बाकि खोजबीन करी के , जे जे करे वाला बा , उ सभे कनई मे सउनाइल बा ।…\nभड़ासबतकुचनLeaveacomment


टटका खबर, 26 फरवरी 2018, सोमार – टटका खबर\nFeb 27, 2018 गाजीपुर, गोरखपुर, बलिया, महराजगंज, मिर्जापुर, रोहतास, वाराणसी, सिद्धार्थनगर, सोनभद्र\n26 फरवरी (वार्ता).\nलोकतंत्र बरियार करे में पत्रकारिता के निष्पक्षता जरूरी : कहलें राधामोहन\nकेंद्रीय कृषि आ किसान कल्याण मंत्री राधामोहन सिंह आजु मौतिहारी में जर्नलिस्ट वेलफेयर सोसाइटी के पहिलका स्थापना दिवस समारोह आ राष्ट्रीय सेमिनार का उद्घाटन के बाद संबोधित करत कहलन कि भारत के पत्रकारिता के अतीत बहुते गौरवशाली रहल बा आ आजादी के लड़ाई आ आजाद भारत में एकर भूमिका बहुते खास रहल बा. कहलन कि समाज के आइना देखाके जगावे के काम पत्रकारन के बा.\nप्रसार भारती के सलाहकार आ वरिष्ठ पत्रकार उमेश चतुर्वेदी कहलन कि 30 मई 1826 का दिन हिंदी पत्रकारिता में अखबार के शुरुआत से ले के आजु ले बहुले कुछ बदलल बा. पहिलका प्रेस आयोग 29 मई 1957 के आ दुसरका प्रेस आयोग 21 अप्रैल 1980 के बनल रहे. अब तिसरका प्रेस आयोग बनवावे ला एगो सशक्त आन्दोलन के रुरत लागत बा.\nपश्चिम चंपारण जिला के वाल्मीकिनगर इलाका में मुखबिर से मिलल जानकारी का बाद साधु घाट का नियरा नाकेबंदी क के तलाशी शुरू भइल त एगो बोरा में लुकावल 1600 बोतल नेपाली शराब बरामद कइल गइल. एकर दाम करीब आठ लाख लगावल गइल बा.\nमौजूदा अधिकारियन का रहते गोरखपुर में निष्पक्ष चुनाव होखल मुश्किल : सपा\nसपा गोल के प्रदेश अध्यक्ष नरेश उत्तम पटेल के कहना बा कि गोरखपुर उपचुनाव में गड़बडी के अनेसा बा आ एहिजा निष्पक्ष चुनाव होखल मुश्किल बा काहे कि एहिजा तैनात कई अधिकारियन पर न्यायालय प्रतिकूल टिपण्णी कइले बिया. आरोप लगवलन कि एहिता प्रशासनिक मशीनरी के दुरूपयोग कइल जा रहल बा.\nगांजा तस्करी मामिला के दोषी के पांच बरीस जेल\nछपरा के एगो अदालत साल 2016 में धराइल गांजा तस्करी के मामिला के दोषी के आजु पांच बरीस जेल के सजा सुनवलसि. अमनौर इलाका के परशुरामपुर गाँव के मदन सिंह के मादक पदार्थ अधिनियम के अलग-अलग धारा में ई सजा सुनावल गइल बा. 18 नवम्बर 2016 का दिने परशुरामपुर में मदन सिंह का घर से प्लास्टिक के दू गो झोरो में लुका के राखल साढ़े तीन किलो गांजा बरामद करत उनुका के गिरफ्तार कइल गइल रहे.\nसोनभद्र में नवही ट्रेन का आगे कूदके जान दिहलसि\nसोनभद्र के विण्ढ़मगंज इलाका में सलैयाडीह गांव का लगे रेल लाइन पर आजु एगो नवही के कटाइल लाश मिलल. ओकरा लगे से बरामद वोटर आईडी आ सुसाइड नोट का आधार पर ओकर पहिचान भइल. झारखण्ड के भवनाथपुर के जगदीश राम बतवलन कि 22 बरीस के उनुका बेटा के आशनाई गांव के एगो लड़िकी से रहल. एह पर बइठल पंचायत में फैसला भइल कि ऊ लड़िकी ओकरा बाप आ भाई समेत ओकरो के भरल पंचायत में 25-25 चप्पल मारी. ऊ लड़िकी एकरा बाद तीनो जने के चप्पल मरलसि. एह बेइज्जति से दुखी हो के चन्द्रदेव घर से निकलल. ओकरा बाद हो सकेला कि लड़िकी के घर वाले ओकरा के मार के रेल लाइन पर फेंक दिहलें.\nपोस्टमार्टम रिपोर्ट अइला का बादे पुलिस अगिला कार्रवाई करी.\nगोण्डा जिला मजिस्ट्रेट कार्यालय से इलेक्ट्रानिक उपकरण चोरी\nगोण्डा के नगर कोतवाली इलाका में जिला मजिस्ट्रेट न्यायालय परिसर के कार्यालय से इलेक्ट्रानिक उपकरण चोरी कर लीहल गइल बा. अपर पुलिस अधीक्षक ह्रदयेश प्रसाद बतवलें कि खिड़की का रास्ते घुस के कम्प्यूटर प्रिंटर, लैपटॉप आ अउरी दामी उपकरण चोरा लीहल गइल बा. सबेरे आफिस खुलल तब चोरी के पता लागल.\nसोनभद्र में ट्रक के चपेटा से नवही के मौत\nसोनभद्र के अनपरा इलाका मे रेनुसागर के अनिल बिहारी (30) मोटरसाइकिल से अनपरा जात रहुवे जब औड़ी मोड़ का लगे सामने से आवत कोयल के ट्रक उनुका के धक्का मार दिहलसि, अनिल के मौत ठाँवे पर हो गइल. लाश पोस्टमार्टम ला भेज दीहल गइल. पुलिस ट्रक चालक के खोजत बिया,\nमिर्जापुर में दर्शन करे गइल श्रद्धालु बूढ़ी के मौत\nविश्व प्रसिद्ध विन्ध्याचल धाम में कुण्डा (प्रतापगढ़) के 80 बरीस उमिर के बूढ़ी मालती देवी अपना देवर विजय कुमार के परिवार का साथे नाती का मुण्डन आ दर्शन-पूजन करे आइल रहली. गंगा नहा के जब ऊ माँ विन्ध्यवासिनी के दर्शन करे जात रहली ओही बीच अचके में उनुकर मौत हो गइल. एकरा के स्वाभाविक मृत्यु मानत पुलिस पंचनामा करा के उनुकर लाश परिजनन के सउँप दिहलसि.\nगाजीपुर में करंट लगला से एगो आदमी के मौत\nगाजीपुर के कोतवाली इलाका के सकरताली गांव के नवल नाथ शर्मा (45) पंखा के तार ठीक करत रहलें जब उनुका के करंट लोग गइल. आनन फानन में उनुका के जिला अस्पताल चहुँपावल गइल बाकिर तबले उनुकर मौत हो गइल रहुवे.\nएगो दोसरा हादसा में गाजीपुर शहर कोतवाली इलाका में बैंक वाहन के चपेटा में आ के महादेवा निवासी श्याम सुंदर यादव (55) के मौत हो गइल. ऊ घरेलू सामान खरीदे बाजार आइल रहलन. हादसा का बाद वाहन चालक फरार हो गइल बा आ पुलिस ओकरा के खोजत बिया.\nवाराणसी में सड़क हादसा में मोटरसाइकिल सवार के मौत\nवाराणसी के चौबेपुर इलाका में आजु सोमार का दिने सड़क हादसा में दौलतपुर के अवनेंद्र कुमार त्रिपाठी (50) के मौत हो गइल. ऊ अपना मोटरसाइकिल से सारनाथ मार्ग से जात रहलन जब उनुकर तेज रफ्तार मोटरसाइकिल बेकाबू होके पलट गइल. घवाहिल हाल में उनुका के दीनदयाल उपाध्याय जिला अस्पताल ले जाइल गइल बाकिर ओहिजा के डॉक्टर जांच का बाद उनुका के मर चुकल बता दिहलें.\nसोनभद्र में सड़क हादसे में ग्राम प्रधान के मौत\nसोनभद्र के दुद्धी इलाका में एगो औरत के बचावे का फेर में कटौली गाँव के प्रधान राम नरेश गोंड़ अपना मोटरसाइकिल से गिर गइलन. घवाहिल हालत में लोग उनुका के सामुदायिक स्वास्थ्य केन्द्र दुद्धी पर भरती करावल. ओहिजा से डॉाक्टर उनुका के जिला अस्पताल लो रेफर कर दिहलें आ राहे में उनुकर मौत हो गइल.\nसोनभद्र से मिलल एगो दोसर खबर बा कि चोपन इलाका में आजु एगो आदमी के लाश पेड़ पर गमछा से लटकत मिलल. लाश उतार के ओकर पहचान करावे के कोशिश कइलसि पुलिस बाकिर पहचान नइखे हो पावल.\nगोरखपुर में पेड़ का नीचे दबा के दू गो सगी बहिनन के मौत\nगोरखपुर के गगहा इलाका में वन विभाग सड़क किनारे के पेड़ कटवावत रहुवे जब अतायर गाँव के एगो शादी समारोह से लवटि के जात मौटरसाइकिल पर एगो कटात पेड़ गिर पढ़स आ ओह पर सवार दू गो सगी बहिनन – 28 बरीस के मीरन आ 26 बरीस के राधा – के मौत हो गइल आ मोटरसाइकिल चलावत भाई अमन बहुते घहिल हो गइल. जिला चिकित्सालय में ओकरो हालत खराबे बतावत जात बा.\nपेट्रोल पम्प मालिक से 10 लाख के लूट\nरोहतास जिला के दिनारा इलाका में एगो पेट्रोल पम्प के मालिक 10 लाख रुपिया बैंक में जमा करावे जात रहलन जब दिनारा बाजार में पहिले से घात लगा के बइठल अपराधी हथियार के बल पर उनुका के लूट लीहलें. विरोध कइला पर अपराधी फायर क दिहलें बाकिर गोली बगल से जात एगो स्कूली छात्रा पलक के गोड़ में लाग गइल. रुपिया लूट के बदमाश भाग निकललें.\nसिद्धार्थनगर में 15 पेटी नेपाली शराब बरामद\nसिद्धार्थनगर के देबरुआ क्षेत्र में 15 पेटी नेपाली शराब बरामद करत एगो तस्कर के गिरफ्तार कर लीहल गइल. बरामदगी देबरुआ इलाका के मुंह चोरवा घाट पर बढ़नी से लखनऊ जात जनरथ बस से भइल बा.\nबलिया में अपमानजनक टिप्पणी पोस्ट करे का मामिला में दू जने गिरफ्तार\nबलिया में सोशल नेटवर्किंग साइट पर प्रधानमंत्री नरेन्द्र मोदी, मुख्यमंत्री योगी आदित्यनाथ आ देवी देवतन का बारे में अपमानजनक टिप्पणी पोस्ट करे का आरोप में दू गो आरोपी अनिल आ सन्नी कुमार के गिरफ्तार कर लिहल गइल बा. भीमपुरा क्षेत्र के बाराडीह लवाई पट्टी सतहवा गांव के साहिल, इंदल कुमार, अनिल आ सन्नी कुमार पिछला दिने फेसबुक आ व्हाट्सएप पर एगो वीडियो पोस्ट कइले रहलें जवना में ई अपमानजनक टिप्पणी कइल रहे. भारतीय जनता पार्टी के स्थानीय नेता धर्म देव सिंह का शिकायत पर चार जने पर केस दर्ज भइल बा.\nआपसी रंजिश में गोली मारके हत्या\nरोहतास जिला के अगरेर इलाका में आपसी रंजिश में बाराडीह गांव के 32 बरीस के शंकर राम के गोली मार के खून क दीहल गइल. पुलिस लाश बरामद क के पोस्टमार्टम ला भेज गिहले बिया.\nमहराजगंज में एसडीएम के ट्रैक्टर से कचारे के कोशिश\nउत्तर प्रदेश में महराजगंज के फरेंदा क्षेत्र में खनन माफिया उपजिलाधिकारी (एसडीएम) के ट्रैक्टर से कचार मारे के कोशिश कइलें. एह मामिला में तीन जने के गिरफ्तार क लिहलिस पुलिस मुकदमा सात जने पर लिखाइल बा.


ऊहाँ से ईहाँ तक के किस्‍सा कहानी\nचाचा बुश आ के चल गईले. खूब गारी सुनले आ खूब वाह-वाही भी लूटले. ऊ तऽआपन काम कईले आ खुशी-खुशी अपना घरे गईले लेकिन कुछ बेहूदा लोग उनका विरोधमे प्रदर्शन करत-करत आपना मे ही कटृम-कटाई कर लेहलख. जय प्रजातंत्र.प्रजा के पूरा अधिकार बा बेवकूफी करे के.\nदेख के हँसी आ गईल लेकिन ई ससुरा काँम्‍यूनिष्‍टवा साला सब के बताईं तऽ.... जहिया देश बम फोड़लख तहिया विरोध कईले आ आजू देश के हथियार बचावे ला प्रर्दशन मारऽताड़े सन. हद हो गईल बा. एह साड़न से भी जादे खतरनाक बा केहू. सब कामरेडन के पकड़-पकड़ दू-दू सोटा चूतड़ पर लगावे के चाही. नमूना सन कहीं के. खैर, भौंकऽ सन. बुश के भी चाहत रहे थोड़ा गरमाईल प्रदर्शन. ना तऽ ओह बेहूदवा के भी बुझाए लागी जे ऊ वाकई दुनिया के नेता हवे. आदमी आ नेता - दूनो बहुत घटिया हवे लेकिन हमनीं के देश खतिरा बढिया ही कईले बा. अरेकेतना बम चाहीं देश बचावे ला... आठ गो बढले बा रिएक्‍टर बाचल... ओही मेसे निकलल बम केतना दिन ले सड़ी.\nहमार गाँवे आम के उपज बढिया होला. लईकाही से ही आदमी गरमी के ईंतजारी आम खतिरा करे. ईहवा के तऽ आम छुए के मन ना करे. खाटी पन-टिटोड़ मेक्‍सिकन आम में कहाँ मजा बा अपना ईहाँ के जर्दा आ सुकुल के. बुश साहब के अईला पर ईहो भईल. आशा बा जे एक-डेढ साल मे कुछ आपन तरिका के आम में चोभा मारे के मिली. लार टपकावत बईठल बानी तब ले.\nposted by Danil # 5:39 PM\nOctober 2005 November 2005 December 2005 January 2006 February 2006 March 2006


बतिया साँच बा , बाकि कहे में लाज लागऽता – Anjoria\nAug 19, 2010 फिल्म, भोजपुरी फिल्म\n– चुनमुन पंडित\nभोजपुरी सिनेमा उद्योग में आजु जेने देखीं भीड़ भरल हलचल नजर आ रहल बा. ए हलचल के भीड़ में बहुत तरह के लोग शामिल बाड़े. केहू सफलता के पास त केहू दौड़ में हिस्सा ले के दउड़ रहल बा. केहू गिर के फेर से उठऽता आ केहू सबके देखा देखी आ के कतार में खड़ा हो रहल बा. भले ई दोसर बाति बा कि ऊ जा कहाँ रहल बा, ओकरा इहो मालूम नइखे ?\nखैर, कुल मिला के देखल जाय त ई देख के बहुत खुशी हो रहल बा कि आजु हमनी के भोजपुरी सिनेमा उद्योग सुन्दर आ सुचारु तरीका से स्थापित भइला के साथ साथ रोजे विकास के दू चार डेग आगा बढ़ रहल बा. एह उद्योग से जुड़ल भोजपुरिया आ गैर भोजपुरिया लोग के रोजी रोटी व्यवस्थित ढंग से चल रहल बा. आजु से एक दू दशक पहिले के बाति कइल जाव त तब मायानगरी के सिनेमाई लोग भोजपुरी सिनेमा के बड़ा हीन भाव से आ पराया नजर से देखत रहले. आजु हिन्दी सिनेमा के बड़हन बड़हन कलाकार, निर्देशक, निर्माता, आ तकनीशियन लोग भोजपुरी सिनेमा का ओर धवले आवत बा. कहे के मतलब ई बा कि अब हमनी के भोजपुरी सिनेमा उद्योग अपना बड़ भाई हिन्दी सिनेमा उद्योग से बरोबरी के लड़ाई लड़े जा रहल बा आ ई कवनो बड़बोलापन ना ह.\nआजु के आपन ई विकासशील उद्योग देख के गौरव महसूस हो रहल बा. बाकिर का ई नाज आ गौरव हमेशा बनल रही ? हम जानऽतानी एह बाति से रउरा सभे हमरा प बहुत खिसिआइब, कि अब ना लऽ दाल बात में ऊँट के ठेहुन ! भला इहो कवनो बाति भइल ? त सुनी बतिया साँचे बा बाकिर कहे में लाज लागऽता कि आजु हमनी के जवन सफलता के जामा पहिर के घूम रहल बानी जा ऊ सोच का कतना करीब बा. देखल जाय त एक ओर जहाँ झूठ के सफलता का गुमान पर शामेजश्न मनावल जा रहल बा, ऊ सफलता ना हो के विफलता के फाटल दरार भरे के कोशिश भर बा.\nआजु भोजपुरी फिल्म धड़ाधड़ दनादन बन त रहल बा, बाकिर सोचे वाली बाति ई बा कि आजु भौजपुरिया समाज के कतना लोग एकर देखेवाला बाड़न ? दस बीस साल पहिले जब भोजपुरी फिलिम बनत रहे त सिनेमा हॉल में गाँव जवार के हर तरह के लोग नजर आ जात रहे जवना में माई, बहिन बेटी, काकी, मामी, भजी लोग सबले आगा रहत रहुवे. आ आजु शायदे केहू अइसन होई जे अपना मेहरारू का संगे भोजपुरी सिनेमा देखे देखावे क बात सकार सके.\nएक ओर जहाँ सिनेमा उद्योग से जुड़ल पत्र पत्रिका में कवनो फिलिम से जुड़ल झूठ सफलता के रंग बिरंगा पेज छप रहल बा, दोसरा ओर ओहि फिल्म के वाहवाह करे वाला केहू समाज में खोजलो नइखे भेंटात. कहाँ गइल ऊ घर परिवार समाज के यथार्थता के चित्रण करे वाली कला ? कहाँ गइल ऊ भोजपुरिया माटी के संस्कार सुगन्ध ? कहाँ गइल ऊ आपन लोक परम्परा जवना में पूर्वज आपन आशीर्वाद, संस्कृति पिरो के हिन्दुस्तान के असली संस्कार समाहित कइले रहन ? का आजु के आपन भोजपुरिया समाज मादकता, उदंडता, अश्लिलता, ओछापन, आ दुअर्थी संवाद के भण्डार बन के रह गइल बा ?\nबाति बहुते बा, बाकिर कहे से पहिले बहुत हालि सोचीले कि के पढ़ऽता ? काहे हमहू एह उद्योग के रोटी खा रहल बानी ? हँ हमरा रोटी में मक्खन नइखे ई अलग बाति बा. खैर अबही अतने कहब कि भोजपुरी सिनेमा के लमहर बजट पत्र के ना बलुक निमन स्तरीय कहानी, पटकथा, गीत, संगीत का साथे भोजपुरिया रंग गंध वाली सिनेमा बनवला के जरुरत बा जवना से आपन असली सफलता आ बढ़न्ती के जयघोष देश विदेश ले सुनल सुनावल जा सके. कवनो संवाद ना… कवनो विवाद ना….\nलेखक भोजपुरी सिनेमा के प्रतिष्ठित निर्देशक आ कथाकार हईं.\nसंपर्क सूत्र : cpandit1999@gmail.com\n2 thought on “बतिया साँच बा , बाकि कहे में लाज लागऽता”\nsahi baat baa\nपंडित जी बतिया साँच त बा.आज भोजपुरी सिनेमा के स्तर मुहँ के भरे दिन पे दिन गिरल जात बा .ई सोंचे वाला विषय बा .आज भोजपुरी माटी के रंग बदरंग हो रहल बा.संस्कृति घायल हो रहल\nबीया.भोजपुरी रीति-रिवाज के बगईचा में गमकाउआ सेन्ट मरल जा रहल बा .


विकिपीडिया का हउवे ?[संपादन करीं]\nभोजपुरी वीकिपीडिया के शुरुआत 29 अप्रिल 2007 के भईल ओकरा बाद भोजपुरी मेँ लोग लेख लिखके डाले लगलन। भोजपुरी विकिपीडिया के चाल एकदमे धीरे बा काहे कि भोजपुरी मेँ लेख लिखे वालन लोग के कमी बा। आज भोजपुरी विकिपीडिया मेँ करीब 7,994 लेख बा। जेवन बहुत धीरे-धीरे बढ़ रहल बा।\nविकि का हवे?[संपादन करीं]\nविकि आ विकिपीडिया एकही चीज हवे?[संपादन करीं]\nविकिपीडिया क इतिहास[संपादन करीं]\nभोजपुरी वीकिपीडिया के शुरुआत 2003 के भईल ओकरा बाद भोजपुरी मेँ लोग लेख लिखके डाले लगलन। भोजपुरी विकिपीडिया के चाल एकदमे धीरे बा काहे कि भोजपुरी मेँ लेख लिखे वालन लोग के कमी बा। आज भोजपुरी विकिपीडिया मेँ करीब 7,994 लेख बा। जेवन बहुत धीरे-धीरे बढ़ रहल बा।\n"https://bh.wikipedia.org/w/index.php?title=विकिपीडिया:अक्सर_पूछल_जाए_वाला_प्रश्न&oldid=545121" से लिहल गइल


आ दुर्रऽऽऽ, हमरा कवन काम बा केहु से कहला के? (बतकुच्चन – ११४) – Anjoria\nआ दुर्रऽऽऽ, हमरा कवन काम बा केहु से कहला के? (बतकुच्चन – ११४)\nJun 13, 2013 बतकुच्चन\nआ दुर्रऽऽऽ, हमरा कवन काम बा केहु से कहला के?\nहर गाँव में अइसनका एगो फुआ भा काकी जरूर मिल जइहें जिनकर कामे होला एने के बात ओने चहुँपावल आ गाँव भर के चुहानी घूमल. राजनीति आ मीडियो में अइसनका लोग के कमी ना मिले. ई लोग जवन बात कहे चाहेला तवना के अस अंदाज से कही कि लागो कि बेचारा कहल ना चाहत रहुवे बाकिर कहा गइल. अब ए कहल आ कहा गइला में जवन फरक बा तवना के आसानी से समुझल जा सकेला. बाकिर एकरे साथी संघतिया होला बेकहल. आईं जानल जाव कि बेकहल केकरा के कहल जाला.\nबेकहल जवन केहु के कहला में ना रहो भा जेकरा बारे में कुछ कहल ना जा सके कि ऊ कब का कर जाई. मजे के बात ई कि बेकहल बूड़बक बताह ना होला, आ जरूरी नइखे कि ऊ बदनीयतो होखो. ऊ त बस अपना मन के मालिक होला जे बस अपना हिसाब से चलेला. हद से हद ओकरा के अनेरिया कह सकीले. हालांकि ओह लोग के हमेशा बढ़िया मानल जाला जे करे वाला काम बिना केहु के कहले, माने कि बे कहले कर देव. कार्यालय में, संगठन में, कारखाना में, दूकान में हमेशा अइसन कर्मचारियन के वाह वाह होखेला. त बेकहल आ बेकहले काम करे वाला में कतना फरक आ गइल से देख लीं. बेकहल भलही बेकाम के होखे बेकहले काम करे वाला कबो बेकाम ना हो सके.\nई त भइल बेकहल आ बेकहले काम करे वालन के बात. बाकिर कुछ लोग अइसनो होला जे कहलो पर काम ना करे आ बेकहलो ना होखे. ओकरा के का कहल जाव. आलसी कि कामचोर? काहे कि आलसी आदमी कामचोर ना होखे. बहुते संभव बा कि ऊ चाहत होखे काम करे के बाकिर अपना असकतिया सुभाव का चलते ना कर पावत होखे. असकतिया शब्द संस्कृत के अशक्त से निकलल होखला का बावजूद अशक्त होखे ना. ओकरा लगे शक्ति त होला बाकिर ऊ ओह शक्ति के इस्तेमाल करे में अशक्त हो जाला. जबकि कामचोर भा देहचोर अशक्त ना होखे, असकतिइबो ना करे. ऊ त बस काम से देह चोरावे वाला होला. जाँगर ठेठावल ऊ ना चाहे. ओकर कहना होला कि अजगर करे ना चाकरी, पंछी करे ना काम, दास मलूका कह गए सब के दाता राम.\nअब पता ना ई राम आजु के यूपीए सरकार जइसन रहले कि कुछ अउर. काहे कि यूपीए सरकारो के इहे कहना बा कि ऊ सभका के भोजन के गारंटी दिहल चाहत बिया. अब जब सभका के दाना पानी के ईंतजाम होइए जाई त केहु जाँगर काहे ठेठाई? आ सभे जब याचके बन जाई त दाता कहाँ से अइहें? कहीं अइसन त ना कि भोजन सुरक्षा का नाम पर नेतवा अपना भोजन के सुरक्षा के इंतजाम करत बाड़ें. आखिर एक के फूड दोसरा ला फॉडर बनिए जाला. जेने देखीं ओनिए लोग लागल बा अपना अपना हिसाब से घपला घोटाला करे में. पूछीं त कह दी लोग कि आजु का जमाना में इमानदार उहे बा जेकरा बेइमानी करे के मौका ना मिलल. बात बहक गइल. हमरा कवन काम बा ई सब कहला के? जेकरा करे के बा से करी आ जेकरा भोगे के बा से भोगी. कहाउत ह कि बारह बरीस पर घूरो के दिन फिरेला आ देखीं ना आजु बिहार में उहे हो गइल. बाकिर दुर्रऽऽ, हमरा कवन काम बा कुछ कहला के!


निगेटिव रोल पसन्द करेली जूली वारसी – Anjoria\nअप्रैल 16, 2010 जूली वारसी\nकई गो भोजपुरी फिल्मन में अपना अदाकारी के जलवा बिखेर चुकल मुजफ्फरपुर के गोर, लमहर, छरहर बाला जूली वारसी आपन खुद के अलबम शासन चलाई हे माई बनवले बाड़ी जवना के निर्माण का साथे साथ ओहमें अभिनयो कइले बाड़ी. जूली एगो हिन्दीओ फिल्म में काम कर चुकल बाड़ी आ पिछला छह साल में कई गो विज्ञापनो फिल्म कइले बाड़ी. सुजीत कुमार गुप्ता के आपन आदर्श माने वाली जूली माई बाप का आशिर्वाद का सहारे अपना कैरियर में आगा बढ़ रहल बाड़ी. जूली के अगर डर लागेला त बस अन्हार से ना त लोग के बेमाँगल कमेन्ट से जवन कब कहवाँ सुने के मिल जाव का पता.


जे पी सी से बदलिये का जाई ? – Anjoria\nजे पी सी से बदलिये का जाई ?\nFebruary 24, 2011 OmPrakash Singh देश आ समाज, सरोकार 0\nसरकार घोटाला के जांच करे खातिर विपक्ष का मांग पर संयुक्त संसदीय समिति (जे पी सी) बनावल सकार लिहले बिया आ एकरा खातिर स्पीकर से गोहारो कर दिहले बिया. भ्रष्टाचार मेटावे में अकरा से कतना आ का फायदा होई अउर कतना हिस्सा राजनीति का शोर में भुला जाई ई त समये बताई बाकिर अतना त महसूस होखते बा कि भ्रष्टाचार एगो मुद्दा बा आ ओकरा के अइसहीं ना छोड़ दिहल चाहीं. अगर अपना देश में भ्रष्टाचार का खिलाफ कवनो मुहिम शुरू होत बा त ओकरा के एह आधार पर खारिज कर दिहल बुद्धिमानी ना होई कि अब भ्रष्टाचार कवनो मुद्दा नइखे रहि गइल. ई बात हम एहसे कहत बानि कि कई लोग बतियावे में बतावल कि भ्रष्टाचार पर अब सिर्फ उहे लोग कह-सुन रहल बा जिनका लगे कवनो काम-धंधा नइखे. एह साथियन के कहना बा कि जेकरा जहां जवना सीमा तक मौका मिलत बा ऊ भ्रष्टाचार के फायदा उठा रहल बा.. जे अउर कुछ ना कर पावे ऊ वोट के सौदा कर लेत बा.अहसे अब भ्रष्टाचार आम लोग का नजर में कवनो मुद्दा नइखे. साँच बा कि एक का बाद एक कई चुनाव एह सच्चाई के रेघरिया दिहले बा कि भ्रष्टाचार अब कवनो चुनावी मुद्दा ना बने. लेकिन, हमन के इहो ना भूलाएल चाहीं कि चुनावे सब कुछ ना होला. चुनाव में अगर भ्रष्टाचार मुद्दा नइखे बनत त ओकर एगो कारण इहो बा कि पक्ष-विपक्ष सब ओकरा में एके जइसन बाड़े. त ओह मुद्दा पर आखिर वोटर केकरा खिलाफ केकरा के समर्थन देव ? लिहाजा ऊ उदासीन हो जाला.\nएहिजा एक बात पर गौर करीं. भ्रष्टाचार सिर्फ नैतिकता के मसला ना ह, भ्रष्टाचार के मतलब अवसरो होला. कुछ अपवाद छोड़ दीं त जे जहां जवना सीमा तक भ्रष्टाचार के फायदा उठा सकऽता, उठा रहल बा. लेकिन इहो बात ध्यान देबे लायक बा कि के कतना फायदा उठा पा रहल बा ? एकर मतलब ई ना होला कि आम वोटर भ्रष्टाचार के बर्दाश्त करत रही जवना का चलते ओकरा वृद्धा पेंशन से लेके बीपीएल कार्ड तक, हर चीज ला तरसत रहे के पड़ता ?\nबहरहाल, भ्रष्टाचार चुनावी मुद्दा भले मत होखे, बाकिर एगो मुद्दा ना आ बड़हन मसला बा. ई अइसन मुद्दा बा जवन कि हालात मुआफिक मिले त दौलत अउर ताकत का नशा में चूर लोगन के रातोंरात सड़क पर लिआ पटके. लेकिन सवाल ई बा कि जे लोग भ्रष्टाचार का खिलाफ अभियान चलावे के बात करत बा का ऊ लोग आम आदमी के उम्मीदन के समुझत बा ? अफसोस, नईखे समुझत.\nअगर समुझत रहीत त भ्रष्टाचार जइसन मुद्दे के महज कवनो बिल (लोकपाल बिल) भा कवनो कमिटी के गठन से ना जोड़ दीत. बेशक, सीबीआई अउर पुलिस से लोग के भरोसा हट चुकल बा. सवाल उठत बा कि केहू करबो का करे ? जनता अउर विपक्षी दल कवन कानून बनवइहें ? ऊ कानून कतना ताकतवर होखी ? प्रधानमंत्री से बेसी त नाहिये हो सके. आ जब एगो ईमानदार प्रधानमंत्री भ्रष्ट तंत्र का सामने अतना लाचार हो सकऽता त भला कवनो पदाधिकारी के का बेंवत ?\nकहे वाला कहेले कि कइसे एगो शेषन पूरा चुनाव तंत्र के कस दिहले रहे. बाकिर शेषन आपन पूरा ताकत लगाइयो के चुनाव में नीमन प्रत्याशियन के ना उतार पवले रहन. ना ओह लोग के जिता पवले. आ इहो सवाल बा कि चुनाव आयुक्त बने से पहिले शेषन ने एही नौकरशाही में पूरा जिनिगी बितवले रहले. माने कि उनुका रहते, उनुका देखते में ई तंत्र मौजूदा हालात में पहुंचल रहुवे. सौ बातन के एक बाति कि जब तंत्रे सड़ चुकल बा त तंत्र में पलाए वाला कवनो एगो अधिकारी ओकरा के ठीक ना कर सके. ऊ पूरा ताकत लगाके अपनही के ठीक राखि लेव त इहे बहुत बड़ बातिय होई.\nतंत्र क सिर्फ जन ठीक कर सकेला. एहसे जब हम जन का शरण में जाईले त ओकरा ले पूरा तंत्र के ठीक करे के काम सँउपल चाही. एगो कमिटी, एगो बिल, एगो कानून भा एगो सरकार के बदले के जिम्मा देके हमनी का ओकरा के मौजूदा तंत्र के ओही खूंटा से बान्ह दीहिलें जवना से मुक्त होखे के हसरत लेके ऊ आपन बिखरल ताकत बिटोरत रहेला. जन जब चाह ले त तंत्र के बदल देव. एकर मिसाल ट्यूनीशिया में मिलल. एगो शिक्षित बेरोजगार युवक (जेकर ठेला पुलिस तूड़ दिहले रहुवे) के खुदकुशी विरोध के ऊ आंधी पैदा कर दिहलसि कि ओहिजा के राष्ट्रपति के देश छोड़के भागे पड़ल. देखते-देखत मिस्र में जनविरोध के ऊ लहर उठल कि राष्ट्रपति होस्नी मुबारक ठेहूना पर आ गइले. फेर हमनी का देश में अइसन काहे ना हो सके ?\nबदलाव के आँधी


नेतवो बिला जइहें लोग त देस में बांची का? | Anjoria's Weblog\nनेतवो बिला जइहें लोग त देस में बांची का?\nPosted on जुलाई 31, 2012 by Anjoria\nसबेरे सबेरे रामचेला बाबा लस्टमानंद के दुअरा अइले आ लगले गादे करे. बाबा अचकचा के उठले, का हो का अतना प्राण तेयगले बाड़ऽ? सब ठीक बा नऽ? का ठीक बा बाबा, तूं त भईंस बेचि के सुतल बाड़ऽ, देस दुनिया के कवनो फिकिर कहाँ बा.\nअरे भईल का? बतइबो करबऽ कि बस खाली चिचिआत रहबऽ.\nअरे का बताईं बाबा? चारू ओर आंदोलन चल रहल बा. केहु महंगी से परेशान बा त केहु भ्रष्टाचार से हरान. केहु पेट्रोल के दाम बढ़ला से पसेने पसेने त केहु लइकिन के प्रति अपराधन से. जेने देखऽ अशांति बा. आंदोलन चल रहल बा, कवन कवन नेता एह में लागल बाड़े. एक इयोर जेकर गर्दन काटऽता लोग दोसरा ओर ओही के समर्थन में नारेबाजी करऽता लोग.\nअब जान जा रामचेला कि नेता आ जनता में सद्गति आ दुर्गति के पुरान परम्परा ह. नेता एलेक्शन लड़ेलें, जनता वोट देले, नेता भाषण देला, जनता ताली बजावेले, नेता झूठ आश्वासन देला जनता ओकरा पर भरोसा करे ले. नेता कुकर्म करेला, जनता फल भोगेले. नेता भारत बंद करावेला, जनता पेट दाब ले ले. नेता गरीबी हटावल चाहे ला, जनता गरीबी के पिंड ना छोड़े ले. साँच त ई बा कि देश में पेट्रोल के जगहा जनता जरऽतिया.\nअपना बात से त तूं सीरियस कन्फ्यूजन पैदा कए दिहलऽ. तहरा कहे के माने ई बा कि ई जे बाबा राम देव, ऊ केजरीवाल साहेब, चाहे किरण दीदी जवन करऽता लोग ओकरा से कवनो फायदा नइखे का?\nकाश अइसन होइत. ऐह में त नेता बा लोग लेकिन केहु अइसन नइखे जे जनता खातिर लाठी खा सको. इहां त हाल ई बा कि लाठी के भय से लोग मेहरारुन के कपड़ा पहिर के भागऽता. ओतना आंदोलन भइल ओह में तूं ही बताव केहु के खरोंच ले लागल?\nई जान जा कि अबसे पहिले आंदोलन नेता के हाथ में रहत रहे अब नेता लोग आंदोलन के हाथ में बा.\nतूं त अईसन भूमिका बान्हऽतारऽ, लेकिन ई बतावऽ कि करप्शन आ महंगाई खातिर के जिम्मेदार बा?\nई बात ठीक कहलऽ. करप्शन खातिर त सांचो सरकार जिम्मेदार ह लेकिन महंगी के मामला ओकरा पर ना ठोकाई.\nकाहे ना ठोकाई, अगर मनमोहन सिंह दोषी ना रहते त एकरा बारे में कुछ बोलते ना.\nकइसे बोलिहें? उ कहाउत सुनले बाड़ऽ कि ना कि जवना डाली पर बइठल जाला ओह डार के काटल ना जाला, चाहे जवना थरिया में खाइल जाला ओह में छेद ना कइल जाला.\nतब ई बतावऽ कि मंहगी आ भ्रष्टाचार असहीं रही, केहु दूर ना करी?\nसांचो रामचेला तूं बुद्धि से एक दम गोल बाड़ऽ, पूरा बकलोल बाड़ऽ. अरे अगर ई दूर हो जाई त नेता के का होई। नेता प्रजाती पर जुलुम काहे करऽतारऽ? अबहीं त बाघे विलुप्त हो रहल बाड़े सन, नेतवो बिला जइहें लोग त देस में बांची का?\nThis entry was posted in लस्टम पस्टम, स्तम्भ and tagged भोजपुरी, लस्टम पस्टम by Anjoria. Bookmark the permalink.


दिल्ली गैंग रेप – टटका खबर\nदिल्ली गैंग रेप के मुख्य आरोपी रामसिंह फाँसी लगा लिहलसि\nदिल्ली के बेहद सुरक्षित कहल जाए वाला तिहाड़ जेल का बैरक में बंद दिल्ली गैंग रेप के मुख्य आरोपी राम सिंह आजु सोमार का सबेरे फाँसी लगा के मर गइल. अब एह मामिला के मजिस्ट्रेटी जाँच करावल जात बा. राम सिंह के वकील आ परिवारवालन के कहना बा कि एह बात पर पूरा सन्देह बा


खगोलिकी - विकिपीडिया\nधरती से बाहर अंतरिक्ष में मौजूद चीजन के अध्ययन करे वाला विषय\n(खगोल शास्त्र से अनुप्रेषित)\nखगोलिकी भा खगोलशास्त्र (अंगरेजी: astronomy) विज्ञान के एगो शाखा हउवे जेह में पृथिवी के बाहर आकाश भा अंतरिक्ष में मौजूद चीजन, जइसे की ग्रह, नक्षत्र आ आकाश गंगा आदि क पढ़ाई आ रिसर्च होल। प्राचीन काल में एहमें ग्रहन क गति आ आकाश में स्थिति क पूर्वानुमान लगावे का भी अध्ययन होखे आ एकर जुड़ाव ज्योतिष आ भूगोल दुनों से रहल।\nखगोलिकी के बिना-सुलझल सवालसंपादन\nहालाँकि, खगोलिकी रुपी ई बैज्ञानिक शाखा बहुत गजब के बिकास कइले बा आ प्रकृति आ ब्रह्मांड के समझ बढ़ावे में मददगार भइल बाटे, अभिन ले बहुत सारा सवाल अइसन बाड़ें जिनाहन के जबाब मिले के बाकी बाटे। एह सवालन के जबाब खाती नया जमीन आ स्पेस आधारित उपकरण आ औजार बनावे आ संभवतः नया किसिम के सिद्धांत आ एक्सपेरिमेंट सभ के जरूरत बाटे। कुछ प्रमुख सवाल बाड़ें:\nस्टेलर मास स्पेक्ट्रम के उत्पत्ती कइसे होखे ला? मतलब ई की खगोल बैज्ञानिक लोग हमेशा ठीक एकही किसिम के स्टेलर मास सभ के बितरण—सुरुआती मास फंक्शन—काहें देखे ला, जबकि आभासी रूप से सुरुआती दसा कुछऊ रहल होखे? तारा आ ग्रह सभ के निर्माण के बारे में अउरी गहिराई से जानल अभिन ले बाकी बा।\nका ब्रम्हांड में अउरियो कहीं जीवन बाटे? बिसेस रूप से, अउरियो कहीं बुद्धिमान जीवन बा कि नाहीं? अगर अइसन होखे, फर्मी पैराडॉक्स के का होखी? अउरी दूसर कहीं जिनगी के होखले के बैज्ञानिक आ दार्शनिक परभाव बहुत महत्व के बाड़ें। सौर मंडल नार्मल बाटे कि एटिपिकल (atypical)?\nडार्क मैटर आ डार्क एनर्जी के मूल प्रकृति का बाटे? इहे पूरा ब्रम्हांड (कोसमोस) के इवोल्यूशन आ नियति के भारी रूप से परभावित करे लें, तब्बो अभिन ले इनहन के बारे में बहुत जानकारी ना बाटे।\nब्रम्हांड के अंतिम नियति खा होखी?\nसभसे सुरुआती गैलेक्सी कइसे बनली सऽ? अतना सुपरमैसिव ब्लैक होल सभ कइसे बनलें?\nअल्ट्रा-हाई-एनर्जी कॉस्मिक किरन सभ कवना कारन से पैदा हो रहल बाड़ीं?\nस्टैंडर्ड बिग-बैंग मॉडल के प्रेडिक्शन के तुलना में लिथियम के मौजूदगी चार गुना कम काहें बाटे?\nइवेंट होराइजन के पार का होखे ला?\nगणितीय भूगोल आ भूमितिकी (geodesy)\n↑ Kroupa, Pavel (2002). "The Initial Mass Function of Stars: Evidence for Uniformity in Variable Systems". Science. 295 (5552): 82–91. arXiv:astro-ph/0201098. Bibcode:2002Sci...295...82K. doi:10.1126/science.1067524. PMID 11778039. S2CID 14084249.\n↑ "Rare Earth: Complex Life Elsewhere in the Universe?". Astrobiology Magazine. 15 July 2002. ओरिजनल से 28 June 2011 के पुरालेखित. पहुँचतिथी 12 August 2006.\n↑ Sagan, Carl. "The Quest for Extraterrestrial Intelligence". Cosmic Search Magazine. पुरालेखित से पुरालेखित 18 August 2006 के. पहुँचतिथी 12 August 2006.\n↑ "11 Physics Questions for the New Century". Pacific Northwest National Laboratory. ओरिजनल से3February 2006 के पुरालेखित. पहुँचतिथी 12 August 2006.\n↑ Hinshaw, Gary (15 December 2005). "What is the Ultimate Fate of the Universe?". NASA WMAP. पुरालेखित से पुरालेखित 29 May 2007 के. पहुँचतिथी 28 May 2007.\n↑ "FAQ – How did galaxies form?". NASA. ओरिजनल से 16 December 2015 के पुरालेखित. पहुँचतिथी 28 July 2015.\n↑ "Supermassive Black Hole". Swinburne University. पुरालेखित से पुरालेखित 14 August 2020 के. पहुँचतिथी 28 July 2015.\n↑ Hillas, A.M. (September 1984). "The Origin of Ultra-High-Energy Cosmic Rays". Annual Review of Astronomy and Astrophysics. 22: 425–44. Bibcode:1984ARA&A..22..425H. doi:10.1146/annurev.aa.22.090184.002233. This posesachallenge to these models, because [...]\n↑ Howk, J. Christopher; Lehner, Nicolas; Fields, Brian D.; Mathews, Grant J. (6 September 2012). "Observation of interstellar lithium in the low-metallicity Small Magellanic Cloud". Nature (English में). 489 (7414): 121–23. arXiv:1207.3081. Bibcode:2012Natur.489..121H. doi:10.1038/nature11407. PMID 22955622. S2CID 205230254.\n↑ Orwig, Jessica (15 December 2014). "What Happens When You Enter A Black Hole?". Business Insider International. पुरालेखित से पुरालेखित 13 August 2020 के. पहुँचतिथी 17 November 2016.\nई बिज्ञान से संबंधित लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=खगोलिकी&oldid=706062" से लिहल गइल\nLast edited on 1 फरवरी 2022, at 06:45\nएह पन्ना पर आखिरी बेर संपादन 1 फरवरी 2022 के 06:45 बजे भइल रहल।


राहुल द्रविड़ - विकिपीडिया\nराहुल द्रविड़ (जनम: 11 जनवरी 1973) भारत के क्रिकेट खिलाड़ी बाड़ें। 2005 से 2007 ले कप्तानी कइलें। राहुल भारत के एगो महान क्रिकेट खेलाड़ी हवें।\nराहुल द्रविड़ GQ मेन ऑफ़ द ईयर 2012 अवॉर्ड्स के दौरान\nराहुल शरद द्रविड़\n(1973-01-11) 11 जनवरी 1973 (उमिर 49)\nद वॉल, द ग्रेट वॉल, जैमी मिस्टर डिपेंडेबल\n1.78 मी (5 फुट 10 इंच)\nबल्लेबाज़ और वैकल्पिक विकेटकीपर\n20 जून 1996 v इंग्लैंड\n24 जनवरी 2012 v ऑस्ट्रेलिया\n3 अप्रैल 1996 v श्रीलंका\n16 सितम्बर 2011 v इंग्लैंड\nOnly T20I (cap 38)\n31 अगस्त 2011 v इंग्लैंड\nSource: ईएसपीएन,9अप्रैल 2020\nराहुल शरद द्रविड़ (कन्नड़: ರಾಹುಲ್ ಶರದ್ ದ್ರಾವಿಡ, मराठी: राहुल शरद द्रविड) pronunciation (मदद·जानकारी) (जनम- 11 जनवरी 1973) भारतीय क्रिकेट टीम क एगो नियमित सदस्य रहल हउए।अक्टूबर 2005 में उ भारतीय क्रिकेट टीम के कप्तान बनावल गइने अउर सितम्बर 2007 में उ आपन ई पद से इस्तीफा दे देहलन। 16 साल तक भारत के ओरी से खेलला के बाद उ 2012 के मार्च में अंतर्राष्ट्रीय और राष्ट्रीय क्रिकेट से सन्यास ले लेहने।\nद्रविड़ के वर्ष 2000 में पांच विसडेन क्रिकेटरन में से एक घोसित कर के सम्मानित करल गइल। द्रविड़ के 2004 के पहिला पुरस्कार समारोह में आईसीसी प्लेयर ऑफ़ द ईयर और साल के सबसे बढियां टेस्ट प्लेयर के पुरस्कार से सम्मानित करल गइल।\nढेर देरी तक तक बल्लेबाजी करला के उनकर क्षमता के चलते उनकरा के दीवार के रूप में भी जानल जाला। द्रविड़ क्रिकेट के दुनियां में बहुते रिकॉर्ड बनुअले बाड़न। द्रविड़ बहुत शांत अदमी मानल जाने।\nरिकॉर्ड अउर करियर क उपलब्धि[संपादन करीं]\nसुनील गावस्कर अउर सचिन तेंदुलकर के बाद उ तीसर अईसन बल्लेबाज हउए जे टेस्ट क्रिकेट में दस हज़ार से अधिक रन बनाउले हौ। उ पहिला और एकमात्र बल्लेबाज हउए जे सभी 10 टेस्ट खेले वाले देशन के विरुद्ध शतक बनउले होय। 182 से बेसी कैच के साथ फिलहाल में टेस्ट क्रिकेट में सबसे ढेर कैच क रिकॉर्ड द्रविड़ के नाम हौ। द्रविड़ के नामे एकदिवसीय क्रिकेट में चउथा सबसे ढेर अर्धशतक (83) हौ।\n↑ Jammy: Advertisers' Mr Dependable. The Hindu Businessline. पुरालेखित से पुरालेखित 20 फरवरी 2020 के. पहुँचतिथी 10 मार्च 2010.\n↑ "संग्रहीत प्रति". ओरिजनल से4मार्च 2016 के पुरालेखित. पहुँचतिथी 29 सितंबर 2014.\n↑ "संग्रहीत प्रति". पुरालेखित से पुरालेखित7नवंबर 2017 के. पहुँचतिथी 29 सितंबर 2014.\n↑ "संग्रहीत प्रति". पुरालेखित से पुरालेखित 13 जुलाई 2012 के. पहुँचतिथी 29 सितंबर 2014.\n↑ "आईसीसी पुरस्कार: आगे नहीं देखो द्रविड़". ओरिजनल से 21 जुलाई 2011 के पुरालेखित. पहुँचतिथी 19 अगस्त 2009.\n↑ "एकदिवसीय क्रिकेट में सबसे बेसी अर्धशतक लगावे वाले बल्लेबाज". पुरालेखित से पुरालेखित4मार्च 2021 के. पहुँचतिथी 8 मार्च 2021.\n"https://bh.wikipedia.org/w/index.php?title=राहुल_द्रविड़&oldid=722537" से लिहल गइल\nलेख जिनहन में मराठी-भाषा के पाठ बाटे\nएह पन्ना पर आखिरी बेर संपादन 20 जून 2022 के 14:52 बजे भइल रहल।


आधा लोग ओने, आधा लोग एने आ बाकी लोग हमरा पीछे आवे – टटका खबर\nअहमदाबाद, 16 अप्रैल. राष्ट्रीय स्वयंसेवक संघ के गुजरात इकाई के तीन गो माथ नेता आपन पूरा माथा लगवलें कि विश्व हिन्दू परिषद के पुरनका कार्यकारी अध्यक्ष प्रवीण तोगड़िया अपना अनशन से बाज आ जासु बाकिर ऊ मनलें ना आ कहलें कि ऊ अनशन करे का फैसला पर अडिग बाड़न.\nप्रवीण तोगड़िया इहो कहलन कि पिछला 14 अप्रैल के भइल विहिप के सांगठनिक चुनाव, जवना में उनुका लोग के हार मिलल, का बाद नयका नेतृत्व का साथे उनुकर कवनो मतभेद भा मनभेद नइखे. ऊ त बस इहे चाहत बाड़न कि मौजूदा विहिप नेतृत्वो उनुके तरह अयोध्या में राम मंदिर निर्माण के मांग समेत हिन्दुत्व से जुड़ल सगरी मुद्दन पर उनका साथे अनशन पर बइठे भा अपना नयी दिल्ली के विहिप कार्यालय में अनशन करे।\nओने संघ के गुजरात के प्रांत प्रचारक चिंतन उपाध्याय, प्रांत कार्यवाह यशवंत चौधरी आ प्रांत संपर्क प्रमुख हरेश ठक्कर, जे तोगड़िया से मुलाकात कइलें, एह मुलाकात के शिष्टाचार भेंट करार दिहलें.\nहालांकि तोगड़िया साफ कहलन कि संघ के नेता उनुका अनशन से चिन्तित रहलें आ हम ओह लोग से कहनी कि हम जवना मुद्दा ले के अनशन करे जात बानी ऊ असल में संघे के मुद्दा ह आ हमार कवनो निजी मुद्दा नइखे. हम त इहे चाहब कि संघो हमार साथ देव.\nकहलन कि चुनाव का बेरा हमनी का वादा कइले रहीं कि केंद्र में सरकार बनला पर अयोध्या में राम मंदिर खातिर संसद में कानून बनाएब स, समान नागरिक संहिता लागू कराएब जा आ धारा 370 हटावल जाई. हम एही वादन के पूरा करे के मांग करत बानी. हमार विहिप नेतृत्व से कवनो मतभेद नइखे आ हम विहिप का बारे में कुछ गलत कबो बोलिए ना सकीं काहें कि केहू के अपना महतारी भा भाई का बारे में गलत ना बोले के चाहीं.\nवइसे कुछ जानकारन के कहना बा कि ई सब कुछ बाकायदा योजना का तहत करावल जा रहल बा जेहसे साँपो मरा जाव आ लाठिओ ना टूटे. सरकार में रहत मंत्रियन के करे बोले के एगो सीमा होले आ ऊ लोग ओकरा के लाँघ ना सके बाकिर दोसरा लोग ला अइसन कवनो मजबूरी नइखे. राम मन्दिर मुद्दा के जिअवले राखे आ ओकरा ला सरकार पर मजगर दबाव बनवले राखल जरुरी बा आ एही से तागड़िया एह मुद्दा के लहकावल जारी रखीहें.\nTags: तोगड़िया, राम मन्दिर मुद्दा, संघ


कारखाना के चिमनी से निकलत धुआँ, हवा प्रदूषण\nप्रदूषण (अंगरेजी: pollution) अइसन क्रिया चाहे घटना हऽ जेवना में प्राकृतिक पर्यावरण में कौनो अइसन चीज क प्रवेश होला जेवना से पर्यावरण के नोकसान पहुँचे। जवनी चीज की प्रवेश से अइसन होला ओ पदार्थन के प्रदूषक पदार्थ कहल जाला। आमतौर पर पर्यावरण में कई प्राकृतिक कारण से अइसन पादर्थ सभ के प्रवेश हो सके ला जे नोकसानदेह होखे, जइसे कि जंगल के आग से निकलल धुँआ चाहे ज्वालामुखी से निकले वाली गैस आ धुँआ, बाकी एह शब्द के इस्तेमाल मनुष्य द्वारा पर्यावरण में पहुँचावल जा रहल खराब परभाव वाली चीजन खातिर होखे ला। ई प्रदूषक सभ ठोस, द्रव चाहे गैस के रूप में पदार्थ हो सके ला चाहे गर्मी इत्यादि के रूप में एनर्जी हो सके ले; बस अगर प्रदूषक तत्व के पर्यावरण में एतना तेजी से प्रवेश हो रहल बा कि ऊ प्राकृतिक रूप से गैर-नोकसानदेह रूप में बदल जाय चाहे छितरा जाय, तब ऊ प्रदूषण कहल जाई।\nप्रदूषण क कई गो प्रकार हो सकेला। आमतौर पर पर्यावरण की जवनी अंग में प्रदूषक चीज क प्रवेश होला ओही की नाँव पर ओ प्रकार का भी नाँव रखल जाला। जइसे अगर पानी में कौनो कूड़ा-कचरा फेकला से पानी क गुणवत्ता खराब होखे त ए के जल प्रदूषण कहल जाई।\nएही प्रकार से वायु प्रदूषण आ मिट्टी प्रदूषण क नाँव धराइल बा। कई बेर जवनी चीज से प्रदूषण होला ओहू की नाँव पर प्रदूषण की प्रकार क नाँव धरा जाला जइसे कि आवाज से होखे वाला प्रदूषण के आवाज प्रदूषण आ प्रकाश से होखे वाला के प्रकाश प्रदूषण कहल जाला।\nप्रदूषण से मनुष्य की स्वास्थ पर बहुत तरह क बुरा प्रभाव पड़ेला। हाले में विश्व स्वास्थ्य संगठन की एगो आकलन की हिसाब से साल 2012 में वायु प्रदूषण की कारण करीब 70 लाख लोगन के आपन जान गंवावे के पड़ल।\n2 प्रकार चाहे रूप\n2.1 पर्यावरण के अंग अनुसार\n2.2 प्रदूषक तत्व के आधार पर\n2.3 मनुष्य के क्रिया के आधार प\n4 पर्यावरण पर परभाव\n5.2 Pollution control devices\n6 इहो देखल जाय\n8 बाहरी कड़ी\nप्रदूषण के सुरुआत आदमी के द्वारा एकट्ठा हो के एक जगह रहे के एकदम सुरुआती दौर से शुरू होला, जबसे मनुष्य झुंड में बस्ती बना के रहे शुरू कइल; आखिर आजो बिबिध अध्ययन में अइसन पुराना बस्ती सभ के ओही सभ चीजन से पहिचान कइल जाला जे ओह जमाना के आबादी द्वारा कबाड़ के रूप में छोड़ल गइल। हालाँकि, प्रदूषण तबतक ले कौनों समस्या ना रहल जबतक के हर ब्यक्ति के लगे निवास करे खातिर पर्याप्त जगह रहे। मूल रूप से कोइला के इस्तेमाल आ शहरीकरण से एह समस्या के सुरुआत दर्ज कइल जाला; भले ऊ हजार दू हजार साल पुरान शहर सभ होखें। धातु पघिलावे के काम में भट्ठी के इस्तेमाल से प्रदूषण के उदाहरण बहुत पुराना समय के सभ्यता सभ में मिले ला।\nबाद के प्रदूषण मुख्य रूप से उद्योग क्रांति के बाद के समस्या हवे। बिबिध किसिम के उद्योग सभ में कोइला के इस्तेमाल से उपजे वाला धुँआ आ एह उद्योग सभ से निकले वाला कचरा प्रदूषण के सभसे प्रमुख वजह बनल।\nप्रकार चाहे रूप[संपादन करीं]\nमांट्रियल की एगो नहर में कूड़ा-कचरा\nप्रदूषण के बर्गीकरण कई आधार पर कइल जा सके ला आ एकरा के कई प्रकार में बाँटल जा सके ला। पर्यावरण भा इकोसिस्टम के कवन अंग में प्रदूषक तत्व प्रवेश का रहल बाड़ें एह आधार पर, प्रदूषक तत्व के आधार पर, भा मनुष्य के ओह कामकाज के आधार पर जवना से प्रदूषण हो रहल बा, ई कुछ अइसन आधार बाड़ें जिन्हन के हिसाब से बाँट के प्रदूषण के प्रकार बतावल जाला। नीचे ई संछेप में दिहल गइल बा:\nपर्यावरण के अंग अनुसार[संपादन करीं]\nपृथ्वी के वायुमंडल में मौजूद हवा के गुणवत्ता सगरी जीवधारी सभ आ इकोसिस्टम के सही से संचालन खाती बहुत महत्व के चीज बा। अगर हवा में प्रदूषक तत्व के प्रवेश होखे आ ओह कारण से हवा के गुणवत्ता में कमी आवे, एकर परभाव जीव-जंतु, जेह में मनुष्य भी शामिल बाड़ें, आ इकोसिस्टम के काम करे पर खराब असर डाले तब स्थिति हवा प्रदूषण होला। सभसे आम रूप धुँआ के प्रवेश से हवा के गुणवत्ता में खराबी बा। चाहे ई धुँआ उद्योग सभ के चिमनी से निकले वाला होखे, डीजल-पेट्रोल से चले वाली गाड़ी सभ के होखे, खेत में बेकार डाठ जरावे से होखे। शहरीकरण आ उद्योगीकरण के कारण पूरा दुनिया में धुँआ से होखे वाला हवा प्रदूषण एगो समस्या बाटे। एकरे अलावा धूर के महीन कण इत्यादि के हवा में चहुँपे से भी हवा प्रदूषण होला।\nआम गैस सभ जे हवा प्रदूषण खातिर जिम्मेदार बाड़ी उनहन में कार्बन मोनोऑक्साइड, सल्फर डाइऑक्साइड, क्लोरोफ्ल्यूरोकार्बन (CFCs) आ नाइट्रोजन के आक्साइड बाड़ें जे उद्योग सभ आ मोटरगाड़ी आ से पैदा होखे लें। फोटोकेमिकल ओजोन आ स्मॉग के पैदाइश तब होखे ला जब नाइट्रोजन के ऑक्साइड सभ आ हाइड्रोकार्बन सभ सुरुज के रोशनी के साथे रिएक्शन करे लें। पार्टिकुलेट मैटर, या फिर महीन धूर में माइक्रोमीटर साइज PM10 से PM2.5 हवा के प्रदूषण के कारण बने ला।\nहावा प्रदूषण केतना नोक्सान्देह हो सकेला एकर अंजाद एही से लगावल जा सके ला कि बिस्व स्वास्थ्य संगठन के एगो आकलन की हिसाब से साल 2012 में हावा प्रदूषण के चलते करीब 70 लाख लोगन के आपन जान गंवावे के पड़ल।\nपानी परदूषण भा जल प्रदूषण पानी के भंडार सभ में नोकसानदेह चीजन के प्रवेश से होला। नदी, झील, ताल, समुंद्र आ जमीन के नीचे के जलसोता सभ में सीधे या फिर अप्रत्यक्ष रूप से नोक्सानदेह पदार्थन के पहुँचे से उनहन में मौजूद पानी के क्वालिटी खराब हो जाला आ जिंदा जिया-जंतु आ बनस्पति सभ खातिर इस्तमाल लायक ना रह जाला।\nमनुष्य के कई तरह के कामकाज सभ से पानी के क्वालिटी खराब हो सके ले। आमतौर पर शहर आ बस्ती सभ से निकले वाला गंदा पानी आसपास के नदी चाहे झील में पहुँच के ओकरा के गंदा क सके ला। शहर सभ में कई किसिम के उद्योग अइसन होलें जिनहन से गंदगी आ नोकसानदेह पदार्थ बाहर निकले लें आ पानी में छोड़ दिहल जालें। एकरे अलावा खेती में इस्तेमाल होखे वाली केमिकल वाली खाद आ बिबिध किसिम के कीटनाशक सभ अंत में बहि के पानी में पहुँचे लें आ नदी के पानी के गंदा क सके लें।\nमाटी में मनुष्य द्वारा नोकसान देह पदार्थ छोड़े से भा कौनों अन्य तरीका से माटी के प्राकृतिक सिस्टम के खराब करे से होला। अधिकतर, ई उद्योग से निकले वाला कचड़ा आ गंदा पानी से, खेती में बहुत ढेर खाद आ कीटनाशक के इस्तमाल से आ शहरी कचड़ा के बिना शोधले फेंके से होला।\nमाटी में परदूषण भा कंटामिनेशन खातिर जिम्मेदार मुख्य पदार्थ सभ में पेट्रोलियम हाइड्रोकार्बन (पेट्रोलियम तेल से निकले वाला कार्बनिक पदार्थ, जइसे प्लास्टिक, पन्नी इत्यादि), कीटनाशक, आ भारी घातु के कण शामिल बाने।\nसमुंद्री प्रदूषण समुंद्र आ सागर सभ के पानी में अइसन पदार्थ के प्रवेश होला जे नोकसानदेह होखे। ई प्रदूषक तत्व सभ आम कचरा-कबाड़ हो सके ला, रासायनिक पदार्थ (केमिकल) हो सके लें, प्लास्टिक हो सके ला, खेती किसानी के इस्तेमाल के खाद आ कीटनाशक के बह के समुंद्र में पहुँचे वाला हिस्सा हो सके ला आ अउरी किसिम-किसिम के नोकसान पहुँचावे वाला चीज हो सके ला। साथे साथ कौनों जगह के समुंदरी पानी में आक्रमणकारी प्रजाति के पहुँच जाए के भी समुंद्री प्रदूषण में गिनल जा सके ला।\nलगभग अस्सी प्रतिशत समुंदरी प्रदूषण जमीनी सतह से चीजन के समुंद्र में पहुँचे से होला।\nप्रदूषक तत्व के आधार पर[संपादन करीं]\nठोस कचड़ा प्रदूषण\nशोर प्रदूषण — तेज, खराब, कर्कश आवाज जे अनचाहल होखे आ जेवना से परेशानी होखे शोर प्रदूषण हऽ।\nरेडियोएक्टिव प्रदूषण — अइसन स्थिति हवे जब कौनों इलाका जमीन में, ठोस पदार्थ सभ में, द्रव सभ में, चाहे गैसे में रेडियोएक्टिव पदार्थ के जमाव (डिपोजीशन) होखे चाहे मौजूदगी होखे, आ ई मौजूदगी अनचाहल होखे। एह पदार्थ सभ के क्षय होला आ इनहन से खतरनाक रेडियेशन निकले ला।\nमनुष्य के क्रिया के आधार प[संपादन करीं]\nप्रदूषण के कीमत चुकावे के पड़े ला। अइसन मैन्यूफैक्चरिंग के कामकाज जे हवा प्रदूषण पैदा करे, पूरा समाज खातिर सेहत संबधी नोकसान पैदा करे ला जेकर पूरा समाज के कीमत चुकावे के पड़े ला। एह तरह के हवा के गंदगी के साफ़ करे में कीमत चुकावे के पड़े ला। अइसन मैन्यूफैक्चरिंग कामकाज में पैदा होखे वाला हवा प्रदूषण के "निगेटिव एक्सटर्नलिटी" पैदा करे ला जेकर परिभाषा ई हवे कि “जब कौनों फर्म अइसन उत्पादन करे जे ओह लोगन के नोकसान पहुँचावे जे लोग के फर्म द्वारा कौनों किसिम के कंपेनशेसन नइखे दिहल जा रहल।" एकर एगो अउरी उदाहरण दिहल जा सके ला, जइसे कि कौनों कपड़ा धोवे वाली फर्म एगो इस्टील बनावे वाली फर्म के लगे होखे, इस्टील के फर्म से निकले वाली गंदगी के कारन कपड़ा धोवे वाली फर्म के बेसी खर्चा करे के पड़ी।\nएही तरह से प्रदूषण कौनों उत्पादन क रहे वाली फर्म के ऊपर भी कीमत देवे के जरूरत पैदा करे ला। उदाहरण खातिर अगर फर्म पर कानूनी रूप से दबाव होखे कि कम प्रदूषण करे के बाटे, अइसना में प्रदूषण कम करे के उपाय में ओह फर्म के खर्चा लागी, एकरा के अबैटमेंट कॉस्ट कहल जाला; अगर हर एक अगिला इकाई बस्तु के उत्पादन पर लागे वाली अइसन कीमत के गिनती कइल जाय तब ऊ मार्जिनल अबैटमेंट कीमत कहाई।2005 के एगो इस्टीमेट के अनुसार अमेरिका में प्रदूषण से एह तरह के रोक में लागे वाली पूँजी आ फर्म चलावे के खर्चा में एह काम के खर्चा लगभग $27 बिलियन के रहल।\nपर्यावरण पर परभाव[संपादन करीं]\nप्रशांत महासागर में बिसाल कचरा चकती\nप्रदूषण पर्यावरण में कई रूप में आ ब्यापक तरीका से मौजूद बा। एकर कई किसिम के परभाव पर्यावरण पर पड़े लें:\nबायोमैग्निफिकेशन (Biomagnification) के घटना में कई किसिम के बिसैला पदार्थ सभ (जइसे कि हैभी धातु सभ) जिया जंतु सभ के अलग-अलग भोजन स्तर (ट्राफिक लेवल) से हो के गुजर सके लें आ इनहन के घन हो के एकट्ठा होखत जाए के घटना देखे में आवे ला। मतलब ई कि निचला लेवल के जीव के शरीर में जेतना मात्रा में इनहन के होखल पावल जाला ओकरा से बेसी मात्रा में ई ओह जीव सभ के भीतर एकट्ठा हो जालें जे पहिलका जीव सभ के खालें।\nकार्बन डाइआक्साइड के पर्यावरण में निकास से समुंद्र सभ के एसिडिटी में बढ़ती होला, एकरा चलते पृथ्वी पर समुंद्र सभ के pH मान घटत जा रहल बाटे।\nग्रीनहाउस गैस सभ के पर्यावरण में निकास के चलते बैस्विक गरमाव के घटना चालू बा जे पूरा पृथ्वी के इकोसिस्टम के परभावित क रहल बा।\nआक्रमणकारी प्रजाति सभ के आ जाए से कौनों इकोसिस्टम में मूलनिवासी प्रजाति सभ के घटती हो सके ला आ एकरा चलते जीवबीबिधता में घटाव हो सके ला। अइसन हमलावर प्रजाति के पौधा सभ अइसन कचरा छोड़ सके लें जेकरा चलते ओह जगह के माटी के अंदर आ ओह पर्यावरण के अंदर रासायनिक बदलाव हो जाय।\nनाइट्रोजन ऑक्साइड सभ बरखा के साथे बरिस के माटी के रासायनिक कंपोजीशन बदल सके लें आ एकरा चलते कौनों इकोसिस्टम के प्रजाति सभ के कंपोजीशन में बदलाव हो सके ला।\nस्मॉग आ धुंध (हेज) के चलते सुरुज के रोशनी, घाम, के मात्रा में कमी आ सके ला जेकरा चलते पौधा सभ के आपन खाना बनावे (फोटोसिंथेसिस) के काम में कमी आ सके ला। स्मॉग आ धुंध के चलते ट्रोपोस्फीयर में ओजोन के मात्रा में बढ़ती हो सके ला आ इहो पौधा सभ के नोकसान चहुँपावे ला।\nमाटी के उपज शक्ति में कमी आ सके ला जेकरा चलते पौधा सभ के कमी आ जीव सभ के प्रजाति में कमी आ सके ला।\nसल्फर डाइआक्साइड आ नाइट्रोजन ऑक्साइड के पर्यावरण में बढ़ती के चलते एसिड बरखा हो सके ला। एसिड बरखा से माटी पे pH में कमी आ सके ला।\nपानी में जीवीय पदार्थ (ऑर्गेनिक मैटर) के प्रदूषण से एह में ऑक्सीजन के कमी हो सके ला आ एकरा कारन ओह पानी में रहे वाला जीव सभ के ऊपर खराब परभाव पड़े ला, जीव सभ के संख्या में कमी आ सके ला।\nऑस्ट्रेलिया के यारा नदी में एगो जाल जे कूड़ा-कचरा के फँसा ले ला।\nप्रदूषण नियंत्रण चाहे प्रदूषण कंट्रोल शब्द के इस्तेमाल पर्यावरण के मैनेजमेंट खातिर कइल जाला जेकरा चलते प्रदूषण के कम कइल जा सके। एह में प्रदूषण फइलावे वाला चीज सभ पर रोक लगावल शामिल बा। अगर प्रदूषण कंट्रोल के उपाय न इस्तेमाल कइल जाय तब बिबिध किसिम के कचड़ा जे अतिउपभोग से, ठंढा देसन में गर्मी करे वाला उपाय सभ से, खेती में इस्तेमाल होखे वाला खाद आ कीटनाशक सभ से, खनन से, उद्योग से आ परिवहन से निकल के पर्यावरण में चहुँप जाई। एकरा चलते पर्यावरण के सेहत के नोकसान पहुँची। प्रदूषण रोकथाम आ कचरा घटाव के उपाय सभ के सभसे बेसी महत्व दिहल जाला, हालाँकि, प्रदूषण कंट्रोल के औरी उपाय भी बाने। प्राकृतिक जमीन के कौनों किसिम के बिकास करत समय अइसन तकनीक के इस्तेमाल भी कइल जा सके ला जवना से कि जमीन के बिकास (लैंड डेवलपमेंट) के पर्यावरण पर परभाव के कम कइल जा सके।\nPollution control devices[संपादन करीं]\n↑ जलप्रदूषण क्या है? इण्डिया वाटर पोर्टल (उतारल गइल 29.06.2014 के)\n↑ 2.0 2.1 2.2 "pollution | Definition, History, & Facts". Encyclopedia Britannica (English में). पहुँचतिथी6मई 2020.\n↑ 3.0 3.1 वायु प्रदूषण से साल भर में 70 लाख मौतें BBC हिंदी, (उतारल गइल 29.06.2014 के)\n↑ 4.0 4.1 Arthur C. Stern (4 December 2015). Sources of Air Pollution and Their Control: Air Pollution. Elsevier. पप. 1–. ISBN 978-1-4832-6828-6.\n↑ The staggering economic cost of air pollution By Chelsea Harvey, Washington Post, January 29, 2016\n↑ Freshwater Pollution Costs US At Least $4.3 Billion A Year, Science Daily, November 17, 2008\n↑ The human cost of China's untold soil pollution problem, The Guardian, Monday 30 June 2014 11.53 EDT\n↑ Jonathan., Gruber (2013). Public finance and public policy (4th संस्क.). New York: Worth Publishers. ISBN 978-1-4292-7845-4. OCLC 819816787.\n↑ D., Kolstad, Charles (2011). Environmental economics (2nd संस्क.). New York: Oxford University Press. ISBN 978-0-19-973264-7. OCLC 495996799.\n↑ "Abatement and Marginal Abatement Cost (MAC)". www.econport.org (English में). पहुँचतिथी 2018-03-07.\n↑ EPA,OA,OP,NCEE, US. "Pollution Abatement Costs and Expenditures: 2005 Survey | US EPA". US EPA (English में). पहुँचतिथी 2018-03-07. CS1 maint: multiple names: authors list (link)\n↑ Beychok, Milton R. (1967). Aqueous Wastes from Petroleum and Petrochemical Plants (1st संस्क.). John Wiley & Sons. ISBN 978-0-471-07189-1. LCCN 67019834.\n↑ American Petroleum Institute (API) (February 1990). Management of Water Discharges: Design and Operations of Oil–Water Separators (1st संस्क.). American Petroleum Institute.\nविकिमीडिया कॉमंस पर संबंधित मीडिया Pollution पर मौजूद बा।\nकेंद्रीय प्रदूषण नियंत्रण बोर्ड के वेबसाइट।\nToxic Release Inventory – tracks how much waste US companies release into the water and air. Gives permits for releasing specific quantities of these pollutants each year. Map EPA's Toxic Release Inventory\nAgency for Toxic Substances and Disease Registry – Top 20 pollutants, how they affect people, what US industries use them and the products in which they are found\nकोरोना वायरस: भारत में लॉकडाउन प्रदूषण के मोर्चे पर एक वरदान है?, बीबीसी हिंदी पर एगो रपट।\nहवा के क्वालिटी\nपानी की जहाज के पर्यावरणीय प्रभाव\nसाफ़ पानी पैरामीटर\nपानी से जुड़ल बीमारी\nपर्यावरण में एक्टीनाइड्स\nपरमाणु विखंडन प्रदूषण\nपर्यावरण में प्लूटोनियम\nपर्यावरण में रेडियम\nपर्यावरण में यूरेनियम\nरेडियो स्पेक्ट्रम प्रदूषण\nयूनाइटेड स्टेट्स पर्यावरणीय रक्षा एजेंसी (ई पी ए)\nयूरोपीय पर्यावरण एजेंसी (ईईए)\nकेन्द्रीय प्रदूषण नियंत्रण बोर्ड\nपर्यावरण मंत्रालय, भारत सरकार\nपर्यावरण संबधी बिसय\nजीवबिज्ञान में पर्यावरण\nप्रदूषण (हवा • पानी • माटी • आवाज)\nपर्यावरण सामाजिक बिज्ञान\nबी॰एन॰एफ॰: cb11932823t (data)\n"https://bh.wikipedia.org/w/index.php?title=प्रदूषण&oldid=720650" से लिहल गइल\nएह पन्ना पर आखिरी बेर संपादन 14 मई 2022 के 06:19 बजे भइल रहल।


टटका खबर, बियफे, १ जुलाई – Anjoria\nदोसरा के मारे सोचले आपन जान गँववले\nबाराबंकी के एसडीएम अपना ड्राइवर सरबजीत का साथे मिल के तीन गो भाड़ा के हत्यारा बोलवले अपना पड़ोसियन से निबटे खातिर. एसडीएम के सन्देह रहे कि पड़ोसी उनका बेटी के बहकावे में लागल बाड़े. हत्यारा आ के उनका घरे ठहरले सँ. एही बीच सरबजीत का नीयत में खोट आ गइल आ ऊ हत्यारन के एह बात खातिर राजी करा लिहलस कि एसडीएम के बीबी आ बच्चा के मार डालल जाव आ संपत्ति हथिया लिहल जाव. गार्ड के पता चलल त ऊ मेम साहब के सचेत कर दिहलसि. मेम साहब बड़का घाघ निकलली आ ऊ ओहि हत्यारन से सरबजीत के हत्या करवा दिहली. अब पुलिस मेमसाहब आ गार्ड के गिरफ्तार कर लिहले बिया आ ओह हत्यारन के तलाश हो रहल बा.\nछोटा राजन गिरोह के तीन गो बदमाश यूपी से पकड़इले\nमहाराष्ट्र पुलिस यूपी पुलिस का सहयोग से जौनपुर, आजमगढ़, आ सुल्तानपुर में एक साथ छापा मार के छोटा राजन गिरोह के तीन गो गुर्गन के पकड़ लिहलस. ई रविप्रकाश उर्फ ट्विंकल जौनपुर से, शकीब आजमगढ़ से, आ पंकज सिंह के सुल्तानपुर से पकड़ल गइल. तीनो के ले के महाराष्ट्र पुलिस अपना साथे ले ले गइल.\nराजद के गुण्डागर्दी कम नइखे भइल\nलालू राबड़ी राज में बिहार में गुण्डागर्दी के राज चलत रहुवे आ राजद के कार्यकर्ता अबही ले ओही के आदी बाड़े. ओह लोग से संयमित व्यवहार के उमेदे ना राखल जा सके. काल्हु राजद के लोकल नेता औरंगाबाद में गोह के बीडीओ के डंडा से पिटाई कइले. बीडीओ के पिटात देख बहादुर पुलिस वाले भाग परइले आ बीडीओ साहब के भरपूर पिटाई हो गइल. अब ओहिजा कैंप कइले एसडीपीओ अजहर खान कहत बाड़न कि पिटअई करेवालन के गिरफ्तार कइल जाई. सोची सभे अगर राजद फेर से सत्ता पा लिहलस त ओकर गुण्डा का करीहे सँ. पाँच साल के भुखाईल अपहरणकर्ता फेर अपना धंधा में जम के लाग जइहें आ छोड़ावे खातिर लोग मुख्यमंत्री आवास पर पंचईती करावल करी.\nसीआरपीएफ के जवानन के ब्रायलर मुर्गा समुझेले नक्सली\nजइसे एके गाड़ी में राख के सैकड़न मुर्गा ले जाइल जाला ओही तरह एके गाड़ी में सवार बड़हन संख्या में सीआरपीएफ के जवान नक्सलियन खातिर आसान शिकार बन जाले. नक्सली अपना पसन्द का जगहा पर घेर के ओह जवानन के गर्दन काट देले. अबकियो का हमला में मराइल जवानन के पोस्टमार्टम में देखल गइल कि ओह लोग के गरदन काट दिहल गइल रहे आ एक एक जवान के कम से कम चार गो गोली मारल रहे. नक्सलियन के रणनीति बा कि सुरक्षा बल के जवानन के झुण्ड में पकड़ल जाव आ झुण्डे में मारल जाव एहसे ओह लोग में नक्सलियन के खौफ पैदा हो जाई आ ऊ मुकाबिला का पहिलही हथियार डाल दीहें.\nअमेठी के नाम बदल दिहली मायावती\nअमेठी जिला के नाम बदल के छत्रपति साहूजी महाराज नगर कर दिहल गइल बा. एहिजा से राहुल गाँधी सांसद हउवें. सुल्तानपुर जिला से काट के साल २००२ में ई जिला बनावल गइल रहुवे बाकिर अगिला साल एकर नाम बदल के अमेठी कर दिहल गइल रहे. काल्हुवे का कैबिनेट में कानपुर देहात के नाम बदल के रमाबाई नगर जिला कर दिहल गइल बा. इहो फैसला लिहल गइल कि विधानसभा के मानसून सत्र ६ अगस्त से शुरु होखी.\nशरद पवार आजु से आईसीसी के अध्यक्ष बनले\nआईसीसी के सीईओ पद पर आजु से बइठे वाला शरद पवार का बारे में पूर्व सीईओ मैलकम स्पीड कहले बाड़े कि शरद पवार के क्रिकेट प्रशासन के बहुते कम जानकारी बा. कहले बाड़न कि शरद पवार कवनो बईठका में एक घंटा से बेसी ना बईठस आ बाद में उनकर जगह केहू दोसर भारतीय प्रतिनिधि ले लेला. स्पीड साहब का कइल जाव? शरद पवार के त कृषिओ मंत्रालय के प्रशासन चलावे ना आवे तबो उनके के जिम्मेदारी दिहल बा देश के सवा अरब लोग के पेट पर लात मारे खातिर. आशा कइल जा सकेला कि शरद का शासन काल में क्रिकेट अउरी महँग खेल बन जाई.\nजगन्नाथ मिश्रा के वर्किंग चेयरमैन बनावल गइल\nपटना के एल एन मिश्रा इंस्टीच्यूट आफ इकानामिक डेवलपमेंट एण्ड सोशल चेंज के कार्यकारी अध्यक्ष बनावल गइल बा. एह पद पर रहत घरी उनका के कैबिनेट मिनिस्टर के सगरी सुविधा दिहल जाई. एह नियुक्ति के पूर्व मुख्यमंत्री जगन्नाथ मिश्रा से नीतीश के बढ़त नजदीकि के संकेत मानल जात बा.\nजार्ज फर्नाण्डिज के पांच जुलाई के अदालत में पेश करे के आदेश\nवयोवृद्ध समाजवादी नेता आ बहुते बीमार जार्ज फर्नाण्डिज के उनकर बीबी लैला कबीर अपना देखरेख में रखले बाड़ी आ उनका से उनुका भाइयनो के नइखी मिले देत. इहाँ तक कि जार्ज के बहुत दिन तक साथे रहे वाली जया जेटली के काल्हु उनका घर में ना घुसे दिहल गइल जहाँ से ऊ आपन सामान ले आवे गइल रही. जार्ज के भाई लोग अदालत में केस कइले बा कि लैला जार्ज के सही देखभाल नइखी करत. अब अदालत आदेश दिहले बा कि जार्ज के पॉच जुलाई का दिने अदालत में हाजिर कइल जाव.\nइयरवा से लागल रही इयरिया पियवा से चोरिया चोरिया ना\nरिजर्व बैंक के निर्देश के हवा निकालत स्टेट बैंक साफ कर दिहलस कि ऊ अपना बड़हन ग्राहकन के पुरनके आधार पर कर्जा देत रही. बहाना ई बनावल गइल बा कि ओह लोग से पहिले से करार बा आ जबले ऊ करार रही तबले ऊ लोग एकर फायदा उठा सकेला. कहे के मतलब कि ओह लोग खातिर बैंक के खजाना पहिलही का तरह कम ब्याज दर पर खुलल रही जबकी आम आदमी अपना छोटको कर्जा खातिर परेशान होत रही. स्टेट बैंक के देखादेखी अब दोसरो बैंक अइसने सर्कुलर जारी कर सकेले.\nभारत के रोहन बोपन्ना आ पाकिस्तान के एशाम अल हक कुरैशी विम्बलडन के युगल क्वार्टर फाइनल में हार के बाहर हो गइल बा. रसिक मिजाज गोल्फर टाइगर वुड्स अपना पत्नी एलिन नार्दीग्रेन के तलाक का एवज में ३५ अरब रुपिया देबे के तइयार हो गइल बाड़े. अब तक के ई सबले महँग तलाक होखी. बाकिर शर्त बा कि एलिन एकरा बाद भर जिनिगी टाइगर का नाजायज संबंधन का बारे में कुछ ना बोलीहें. फीफा वर्ल्ड कप के क्वार्टरफाइनल काल्हु से शुरु होखे जा रहल बा. पहिला मैच में ब्राजील के मुकाबिला नीदरलैण्ड से आ दुसरका में उरुग्वे के मुकाबिला घाना से होखी.\nPrevious Post: मनोज तिवारी का पहल पर भोजपुरी सिनेमाकर्मियन के रेलभाड़ा में छूट\nNext Post: टटका खबर, शुक, २ जुलाई


जज के उपरे कोई बा का ? (भोजपुरी) - Decoding Dream India\nMarch 3, 2021 May 20, 2015 by Gaurav Singh\nजब हम छोट रही त अक्सर इ सवाल हमरा दिमाग में घुलटिया मारत रहे कि सभे के जब सभके न्याय जज करेले त उ जज के हवे ? कवनो भगवान त नइखन नु भेजले ? तमाम तरह के बचकाना प्रश्न उठत रहे | स्कूली पाठ्यक्रम में भी एह बात के अहसास दिलावल जाला विद्यार्थी लोग के, कि न्यायालय के आगे सभ लोग बराबर बा गाँव के खेतिहर मजदूर से लेके मंत्रीगण अउरी आला अधिकारी लोग भी | अउरी इ सत्य भी बा, खासकर भारत जइसन लोकतांत्रिक देश में जवना के चलते हमनी के गर्व करीनी जा |\nकई गो उदाहरन बा एह कड़ी में हमनी के देश में जवना में, गलती कईला प मंत्री से लेके मुख्यमंत्री तक के घुटना टेके के पड़ गईल बा, अउरी जेल जाए के मजबूर भईल बा लोग, एहिजा तक कि सत्ता में रहत | हम एह बात के भी स्वीकार्य करतानी कि अभी भी लूप होल बा जवना में जवाबदेही अउरी जिम्मेदारी के भारी कमी देखल गईल बा | एकरा बावजूद सबसे ज्यादा देश में लोग पुलिस, सरकार के अपेक्षाकृत न्यायपालिका में विश्वास करेला अउरी काफी हद तक एगो इज्जत के नजर से देखेला |\nलेकिन कई गो अइसन भी केस आइल बा जवना में न्यायपालिका के सर्वोच्च कुर्सी प बईठल जज भी कार्यपालिका के प्रभाव में लउकल बा, जवन की न्यायपालिका के प्रतिष्ठा के गन्दा करत एगो बरिआर चुनौती सामने आइल बा | अइसना स्तिथि में एगो प्रश्न उठल स्वाभाविक बा कि निगरानी, जाँच अउरी आरोपी के ऊपर कार्यवाई के कवनो वैवहारिक रूप से कारगर व्यवस्था नइखे का ? जज के उपरे भी कोई बा का ? जब अइसन पश्न उठेला तब राजनितिक लोग के एके स्वर में उत्तर आवत रहे कि कॉलेजियम सिस्टम ठीक नइखे ओकरे में दिक्कत बा |\nइ बात भी ठीक ओकरे लेखा हो रहल बा जईसे प्लानिंग कमीशन के बूरा भला कह करके, ओकरा में खामियां निकाल के नीति आयोग ला देवल गईल | फलतः न्यायिक चुनाव के सन्दर्भ में दावा करत राजनितिक सलाह आइल अउरी सफल हो गईल जवना में कॉलेजियम सिस्टम के जगह प NJAC (National Judiciary Appointment Commission) ले लावल गईल | लेकिन एक सिस्टम में जव के साथे साथे घुन के भी पिसे के कोशिश कईल गईल बा एकरा के डिटेल में चर्चा करब सबसे पाहिले अइसन आमूल परिवर्तन नीति के बारे में विचार रख ली |\nपिछिला 15 अगस्त के प्रधानमंत्री जी अपना भाषण में एगो पॉइंट रखले रहन पूरा सिस्टम बदले के पक्ष में (उ मूल रूप से प्लानिंग कमीशन के लेके रहे) कि अगर कवनो सामान बिगड़ गईल बा त पूरा बदल दी बजाए रिपेयरिंग के | सबसे पाहिले हम आपन इ राय देल चाहब कि अइसन एक्शन ठीक नइखे, अगर कवनो सिस्टम में दिक्कत बा, ओकर एफिशिएंसी कम बा त पूरा सिस्टमवे बदल दी, इ ठीक चीज नइखे स्वस्थ्य लोकतंत्र के नजरिया से | ओकरा में गलती ढूंढके ओकर मूल्यांकन करे के चाही कहाँ गलती बा ?\nओकरा के सुधार करे के चाही, ओकरे में सुधार करके काफी कुछ बदलाव लाइल जा सकेला ना कि पूरा बदल के, पूरा एकदम से बदले वाला प्रक्रिया के “आमूल परिवर्तन” प्रक्रिया कहाला जवन लोकतान्त्रिक शब्दावली से परे बा | मानी रुआ गणित हल करतानी, उत्तर ना आइल फिर दोसरा पन्ना प कोशिश कईली बिना अवलोकन कईले त कहाँ से उत्तर आ जाई ? भले ही रुआ पूरा कॉपी भर दी कोशिश करते करते उत्तर ना आई जब से ओकर हर स्टेप के मूल्यांकन ना करब | अईसे त पार्लियामेंट्री सिस्टम काम नईखे करत आज त का माने चुनावी प्रक्रिया बदल देवल जाव ? हर बार लेबोरेट्री के मेढक बनावल ठीक नइखे |\nसबसे पाहिले कॉलेजियम सिस्टम ह का ? कॉलेजियम सिस्टम जज लोग के स्थानात्तर अउरी चुने के एगो सिस्टम हउवे जवना में मुख्यन्यायधिश चार गो वरिष्ठ जज लोग के साथे मिल के विचार करेला | विचार करके राष्ट्रपति महोदय के आपन रिपोर्ट सौपेला, जवना में राष्ट्रपति के पूरा अधिकार बा ओह लोग के विचार प सहमती अउरी असहमति जतावे के फिर सलाह मशविरा करके राष्ट्रपति महोदय सुप्रीम कोर्ट के जज के न्युक्ति करेला | हाई कोर्ट के जज चुने खातिर इहे प्रक्रिया बा बस अंतर इ बा कि हाई कोर्ट के मुख्यन्यायधिश अउरी राज्य के राज्यपाल के भी सलाह लेवल जाला | दिक्कत एकरा में इ बा कि एह सिस्टम के संविधान में जगह नइखे जवना के सुधारल जा सकत रहे | जबकी सुप्रीम कोर्ट के जज के न्युक्ति खातिर आर्टिकल 124 अउरी हाई कोर्ट खातिर आर्टिकल 217 में ऊपर लिखल कंडीशन के ब्याख्या कईल बा |\nअब बात कईल जाव (NJAC) तंत्र के, एकरा के संविधान में संसोधन करके 124A के रूप में जगह देल गईल एह समिति के जवन की जरूरी रहे, खैर इ काम कॉलेजियम के साथे भी हो सकत रहे | एह समिति में मुख्य रूप से (1) मुख्यन्यायधिश, (2) दू गो सुप्रीम कोर्ट के वरिष्ठ जज, (3) कानून अउरी न्याय मंत्री, (4) दू गो इम्मिनेंट | इ दुनु इम्मिनेंट के चुनाव प्रधानमंत्री, मुख्यन्यायधिश, विपक्षी नेता के तरफ से होई | सबसे पहिला लूप होल बा जव के साथे घुन के मिलावल, कानून अउरी न्याय मंत्री आ दू गो इम्मिनेंट के घुसावल निष्पक्ष न्याय के चुनौती दे सकेला भविष्य में |\nखाली हम नईखी कहत बल्की ढेर बुद्धिजीवी लोग के विचार पढला के बाद समेट के एगो विश्लेषण रखत बानी | दूसरा लूप होल बा वीटो पॉवर देल, एकर मतलब इ बा कि एकर प्रक्रिया में एह बात के आवाहन कईल गईल बा कि अगर कोई भी दू आदमी समिति के विचार से सहमत ना होई त ओकरा पास नइखे कईल जा सकत | अब सोची तिन गो नेता लोग (कानून मंत्री अउरी दू गो इम्मिनेंट) के प्रत्यक्ष रूप से हस्तक्षेप बा साथे साथे प्रधानमंत्री अउरी विपक्षी नेता के अप्रत्यक्ष रूप से, अब एह बात से अंदाजा लगावल जा सकेला कि निर्णय के झुकाव केने हो सकेला |\nहम एगो समस्या, आपन पिछिला आर्टिकल “न्याय कवना किमत प” में भी चर्चा कईले रहली, उ सबसे बड समस्या इ बा कि जस्टिस डिलीवरी दिनोदिन महंगा होत जा रहल बा जवना में अच्छा वकील, आम आदमी खातिर मिलल बड़ा मुश्किल हो गईल बा | ऐसे में अगर रुआ NJAC के थ्रू कमिटेड न्यायपालिका देने झाके के कोशिश करब त एफिशिएंसी निश्चित तौर प घटी | हम एह से कहतानी काहे कि न्यायपालिका कवनो रिप्रेजेन्टेटिव सिस्टम थोड़ी न हवे कि ओकरा में अल्पसंख्यक सदस्य के सदस्यता जरूरी बा |\nजबकी रावा बढ़िया से सूक्षमता से नजर गड़ाईम तब एगो अउरी बेजोड़ मजकिया चीज मिली, उ इ कि दू गो इम्मिनेंट लोग में से एगो SC/ST/OBC/मिनिओरिटी कम्युनिटी होखे के चाही | काहे खातिर ? न्यायपालिका से निष्पक्ष न्याय के अलावा अउरी कवनो चीज के कामना कईल बेईमानी होई | उलटे न्यायिक प्रक्रिया में असंतुलन बढ़ी | एह तीनो बाहरी लोग जज के न्युक्ति करे के काबिल बा कि ना ? एह बात के तय कईसे होई ? जबकी न्यायपालिका मूलतः कार्यपालिका अउरी विधायिका के मनमानी करे से रोके के काम करेले, अपना दायरा में बांध के रखेले |\nअतना ताम झाम के बावजूद न्यायपालिका फिर भी आपन मुख्य धारा से दूर रह गईल बिया, आपन मूल बुनियादी चुनौती से आजुओ परे बिया | न्यायपालिका के जिम्मेदारी अउरी जवाबदेही के क्रम में तिन गो मूल समस्या बा (1) अझुराइल महाभियोग प्रक्रिया, एह प्रक्रिया में अतना जटिलता बा कि दुराचार करे वाला जज प महाभियोग लगावल बड़ा मुश्किल काम बा | पाहिले 50 MPs के विपक्ष में हस्ताक्षर होई तब3जज के समिति बईठी फिर पार्लियामेंट में जाई बहस खातिर जवन पहुचते पहुचते राजनितिक स्टैंड लेला | (2) बड भविष्य के चुनौती बा जवन चर्चा ना भईल एह बिल में, न्यायिक भ्रष्टाचार के खिलाफ आवाज उठावे वाला वकील के खिलाफ कंटेम्प्ट ऑफ़ कोर्ट के मुकदमा, उदहारण के रूप में प्रशांत भूषण जी एकर शिकार बनल बानी | उहाँ के ऊपर अइसन केस चलता |\n(3) तीसरा भावी चुनौती बा जवन एह बिल में अछूता रह गईल बा उ हवे कि RTI(सुचना के अधिकार) से अपना के दूर रखले बिया सुप्रीम कोर्ट, अउरी कवनो जज के खिलाफ FIR करे खातिर चीफ जस्टिस से सैंक्सन जरूरी बा, जवन वरिष्ठ वकील लोग के पहुच से भी बाहर बा | तीनो चारो चीज के मिला के एगो निर्णय इ निकालतानी कि सुप्रीम कोर्ट अपना के बंद किताब लेखा अब तक रखले बिया जवना के खोलल बहूत जरूरी बा तबे जिम्मेदारी लउकी |\nहम कवनो चीज के तबे कटाक्ष करीला जब हमरा ओह से बेहतर हल लउकेला | हम तिन चार लोग के सलूशन प्लान पढली, अउरी जस्टिस वर्मा समिति के रिपोर्टो, ओह सभ में सबसे बढ़िया सुझाव लागल प्रशांत भूषण जी के द्वारा प्रोपोज कईल 1997 वाला बिल, जवना में ढेर चुनौती समेटा जाता | जवना में न्यायपालिका खातिर उहाँ के फुल टाइम अउरी स्वतंत्र बॉडी के मांग कईले बानी | फुल टाइम एह से काहे के मुख्यन्यायधीश के लगे अतना समय कहाँ बा कि बढ़िया से जाँच परख के जज के चुनाव करस | जज के चुनाव खाली कानून जानला के आधार प ना होला, उ त वकील के पते बा |\nबल्कि एह चीज के मूल्यांकन कईल जाला कि भारत के विविधता के केतना बारीकी ले सम्झाताड़े, सैन्वाधानिक विश्वसनीयता केतना बा, भारत के हर वर्ग के समझ बा कि ना ? इ सब इत्मिनान से तबे हो सकेला जब फुल टाइम बॉडी होखी | एगो अउरी निक बात लागल कि अगर बाहरी आदमी के एह प्रक्रिया में घुसावे के बा तब वरिष्ठ CVC, वरिष्ठ मानवाधिकार अधिकारी के ले सकिला, कैबिनेट के जगह प | तीसरा निक बात इ लागल हमरा कि एह में समिति दू भाग में तुडल गईल बा एगो चुनाव समिति से जुडल अउरी दूसरा शिकायत समिति जवन वाचडॉग लेखा काम के निगरानी भी करत रही अउरी शिकायत भी देखत रही |


छात्र संघ चुनाव – टटका खबर\nप्रशासन के सलाह मानत बलिया के तीन गो काॅलेज – कुंवर सिंंह, टीडी, आ सतीश चन्द्र – के छात्र संघ चुनाव एके दिने करावे के फैसला लीहल गइल बा. एह खातिर 18 तारीख के नामांकन होखी आ 27 तारीख के वोट पड़ी. परचा दाखिल करे वाला के चार सौ से ले के पाँच सौ रुपिया\nयूपी में चलत पंचायत चुनाव के दौर खतम होखते छात्र संघन के चुनाव के सीजन शुरु होखे वाला बा. चुनाव का चलते बहुते काम काज रुक जाला आ व्यापार उद्योग पर बहुते खराब असर पड़ेला. छात्र संघन के चुनावो आम आदमी के जीव के जंजाल बन गइल बा. पहिले का जमाना में छात्र संघ के\nसमाजवादी छात्र सभा के प्रदेश अध्यक्ष अतुल प्रधान आजु वाराणसी में पत्रकारन से बतियावत कहलन कि लिंगदोह कमेटी के सिफारिशन में बहते कुछ अझूराइल बा आ ओकरा के सझुरा के समुझावल जरूरी बा. कहलन कि छात्रसभा के एगो प्रतिनिधिमंडल जल्दिए मुख्यमंत्री अखिलेश यादव आ राज्यपाल बी.एल.जोशी से मिल के कही कि एगो कमिटी बना के


जाने कवन राहे अइहें – Anjoria\nअगस्त 26, 2017 प्रिंस रितुराज\n– प्रिन्स रितुराज\nआहट सुन के मन गचके\nइहे सोच के मन खटके.\nआदत अइसन उनकर भइल\nबिना सोचे मन तरसे\nनशा केतना नशीला होला\nदेख के उनके अइसन सूझे.\nअंग अंग के अइसन रचना\nलागे फुरसत में रहले राम\nतनिको हमनियो पर रहित धयान\nलिहती हजार नैना हथिया.\nकारी कजरा मदहोस बा कइले\nचाल त बा पागल बनवले\nहाथ के मेहदी के करामत सुनऽ\nसुनरता प बा चार चान लगवले.\nकमर कमानी पातर छितर\nचिकन बा चाम हो\nमाछी बइठत बिछ्लत जाले\nकाबू में ना होला ओकर देह हो.\nमाई बाप के धन्यवाद करऽ\nअइसन जनमवले चान हो\nदेख के अखिया टकटकी लगावे\nछोड़ जाला देह के साथ हो.\nगजब के गोराई देख के\nअंग अंग हो जाला छितराय हो\nबनठन के निकलेली अइसे\nपगला जाले नैना हजार हो.\nपायल छनके चूड़ी खनके\nओठ के लाली मंद मुस्कान\nजाने कइसन किस्मत होखी ओकर\nजेकर जिनगी होखी बहार.\nघर गमकी मन बहकी\nजइबू जेकर अगना हो\nकेतना के मन तरस गइल\nआस बा लागल एनहू हो |


भारत में कचरे के एक नदी | VideoMan\n(3) | 3,992 | 26/07/2018 | अनुवाद करना: ΕλληνικάEnglishEspañolFrançaisItalianoDeutschРусскийNederlandsTürkçePortuguês日本語中文(简体)한국어DanskSuomiPolskiSvenskaNorskالعربيةБългарски中文(漢字)Češtinaעבריתहिन्दी; हिंदीMagyarRomânăCрпски језикSlovenčinaภาษาไทยУкраїнська\nएक वीडियो नदी अश्विनी Khud कचरे के एक जबरदस्त राशि के साथ पूरी तरह से कवर किया जा चलता, एक बड़ा मूसलधार बारिश के बाद. अश्विनी Khud नदी आपूर्ति हिमाचल प्रदेश के भारतीय राज्य में पानी के कई शहरों में पीने के.\nबस नदी में बाढ़ में बह (भारत)\nशेर पानी के लिए उनकी माँ का पालन करें


साठ गो फिलिमन के रिलीज आ चुनाव में बड़का सितारन के मौजूदगी वाला साल 2014 – Anjoria\nजनवरी 2, 2015 दिनेश यादव, निरहुआ, मनोज तिवारी, रविकिशन, राकेश मिश्र, रानी चटर्जी, रिंकू घोष, विराज भट्ट, हैदर काजमी\nसाल 2014 में भोजपुरी सिनेमा के सितारा लोग राजनीति का मैदान में जम के कूदल. चार गो बड़का सितारा – मनोज तिवारी, रविकिशन, नगमा, आ कुणाल सिंह – एह साल भइल लोकसभा चुनाव में आपन किस्मत आजमावे उतरले बाकिर सफलता मिलल त बस मनोज तिवारी के. मनोज तिवारी भाजपा के टिकट पर उत्तर पूर्वी दिल्ली सीट से जीत के संसद चहुँप गइले बाकिर कांग्रेस के टिकट पर लड़ल बाकी तीनो कलाकार कांग्रेसे का तरह हार के शिकार बन गइले.\nसांसद मनोज तिवारी ओकरा बाद भइल विधानसभा चुनावन में भाजपा के स्टार प्रचारक बन के भाजपा के विजय यात्रा में आपन योगदानो दिहलन.\nसाल 2014 मे रिलीज भइल करीब साठ गो फिलिमन में से पहिला रहल विराज भट्ट आ रिंकू घोष अभिनी ‘इ कईसन प्रथा’. निहाल सिंह के निर्देशन में बनल एह फिलिम के मकर संक्रांति का मौका पर बिहार, उत्तर प्रदेश आ मुंबई में बढ़िया ओपनिंग मिलल बाकिर निर्माता के कवनो खास फायदा ना भेंटाइल.\nएही साल विराज भट्ट के दुसरकी फिलिम ‘कसम वर्दी के’ देखेवालन के अपना ओर खींचलस आ एह फिलिम के निर्देशक दिनेश यादव के एगो पहचान बना दिहलस. कांतिलाल पी मारू के एह फिलिम के बिजनेस मुंबईओ में ठीकठाक रहल.\nआदि शक्ति इंटरटेनमेंट के प्रस्तुति आ दिनेश लाल यादव अभिनीत फिलिम ‘निरहुआ हिन्दुस्तानी’ कामयाबी के इतिहास रच दिहलस.\nसबले खास साल रहल पवन सिंह खातिर. भोजपुरी के बड़का सितारन में शामिल पवन सिंह ला ई साल 2014 सबले खास रहल. एह साल उनकर बिआह हो गइल आ उनुका फिलिमन के जादूओ खूबे चलल.\nबिआह के एलान भोजपुरी सिनेमा के ड्रीम गर्ल रिंकू घोषो के भइल आ सगाई के रस्मो भइल. एकरा साथही रिंकू घोष के फिलिमो कामयाबी का राहे रहली सँ. उनकर ‘नगीना’ आ ‘औरत खिलौना नहीं’ आ ‘खून भरी मांग’ में रिंकू के शानदार जलवा देखे के मिलल.\nएह साल बड़कनो में बड़का सितारा मनोज तिवारी के तीन गो फिलिम – देवरा बड़ा सतावेला, ओैरत खिलौना नहीं, अउर गोबर सिंह – रिलीज भइली सँ. मनोज तिवारी के अभिनय के सभे सराहल.\nभोजपुरी सिनेमा में रियल रंगबाज का नाम से मशहूर हैदर काजमी के फिलिम ‘लड़ाई’ एह साल रिलीज भइल जवना में काजमी के हिरोइन रहली मिस फैमिना नूरी शेख.\nरमाकांत प्रसाद के निर्देशन में बनल ‘प्यार किया तो डरना क्या’ फिलिम से आदि शक्ति इंटरटेनमेंट एह साल राकेश मिश्रा आ पूनम दुबे के जोड़ी परदा पर उतरलस. एह टटका जोड़ी के लोग पसंदो खूब कइल.\nबिहार के विधायक डाक्टर सुनील के फिलिम ‘विलेन’ के बिहार में पसंद कइल गइल.\nबड़का स्टार विनय आनंद के फिलिम ‘मंगलफेरा’ कम बजट में बनल रहे त आपन लागत वसूल लिहलसि.\nअजय कुमार झा के निर्देशन में बने जात बड़हन बजट के फिलिम ‘कभी खुशी कभी गम’, अजय कुमार के निर्देशन में बने वाली ‘लफुआ देवर’ आ रविसिन्हा के निर्देशन में बने जात ‘इंतकाम’ फिलिमन के शानदार मुर्हूत करावल गइल.\nदिनेश यादव के निर्देशन में बनत ‘मर्यादा मंगलसूत्र के’ अउर ‘डोली लेके आजा ए पवन राजा’ के शूटिंग हैदराबाद में शुरु भइल.\nजगदीश शर्मा अपना फिलिम ‘लागी नाही छुटे रामा’ के घोषणा कइलन आ पवन सिंह का साथे एकर शूटिंगो शुरु क दिहलन.\nसाल २०१४ में राकेश मिश्रा के कामयाबी के झंडो गड़ाइल आ उनुकर फिलिम ‘प्यार किया तो डरना क्या’ अउर ‘दिवानगी हद से’ दर्शकन के दिल जीतलस.\nभोजपुरी आयटम नंबरन पर एहू साल डांसिंग क्वीन सीमा सिंह के कब्जा बरकरार रहल आ अधिका फिलिमन में उनुकरे आयटम नंबर शामिल रहल.\nखलनायकी के मैदान में संजय पांडे आपन जादू बरकरार रखलन. खलनायकी के मैदान में नीरज यादवो लमहर छलांग लगवलन एह साल आ मल्टी स्टारर फिलिम ‘हथकड़ी’ से आपन अलगे पहचान बना लिहलन.\nचरित्र अभिनेत्री में किरण यादव के जादू बरकरार रहल.\nविशाल सिंह एह साल अपना फिलिम ‘हथियार’ से रियल एक्शन स्टार बन के उगलन. अलग बात बा कि फिलिम अबहीं रिलीज नइखे भइल.\nकृष्णा कुमार, पुनम दुबे, शिखा मिश्रा, करन यादव के नाम चरचा में रहल.\nसी सी एल का चलते भोजपुरी दबंग टीम छपले रहल चरचा के मैदान. बड़कनो में बड़का स्टार रविकिशन के एह साल बेस्ट एक्टर का अवार्ड आ रानी चटर्जी को बेस्ट अभिनेत्री के अवार्ड मिलल.\nबड़का स्टार विनय आनंद के फिलिम ‘लक्ष्मण रेखा’ के दू गो अवार्ड मिलल.\nदिनेश लाल यादव निरहुआ आ राजीव दिनकर के फिलिम ‘पटना टू पाकिस्तान’ रिलीज का पहिलही चरचा में आ गइल. रविकिशन आपन फिलिम ‘पंडित जी बताई ना बियाह कब होई’ के सिक्वल बनावे के एलान कइलन त निर्देशक रमाकांत प्रसाद अपना कामयाब फिलिम ‘दिवाना’ के सिक्वल के शूटिंग शुरु क दिहलन.\nददरी मेला के समापन पर भोजपुरी गायकी के जलवा\nभोजपुरी सितारन के साल 2014


सीनाई परबत - विकिपीडिया\nसीनाई परबत (Ṭūr Sīnāʼ)\nमाउंट सीनाई के चोटी\n2,285 मी (7,497 फीट)\n334 मीटर (1,096 फीट)\nसीनाई प्रायदीप पर एह परबत के लोकेशन\nसीनाई परबत (Arabic: طُور سِينَاء, लिप्यंतर Ṭūr Sīnāʼ ; मिस्र देसी अरबी: جَبَل مُوسَى, हिब्रू: הר סיני) मिस्र देस के एशियाई भाग में सीनाई प्रायदीप पर एगो परबत बाटे। ई 2,285-मीटर (7,497-फुट) ऊँचाई वाला परबत, माउंट कैथरीन (2,629 मी या 8,625 फीट ऊँच) के बाद मिस्र के दुसरा सभसे ऊँच पहाड़ बाटे।\nएह पहाड़ के सांस्कृतिक आ धार्मिक महत्व बहुत बा आ मानल जाला के मूसा के एही पहाड़ पर ज्ञान प्राप्त भइल रहे।\nसीनाई पठार एशिया आ अफिरका के बीच में स्थित बाटे। ई राजनीतिक रूप से मिस्र देस के अंतर्गत आवेला। एकरा पच्छिम में स्वेज के खाड़ी बा आ पूरुब ओर अकाबा के खाड़ी। दूनों खाड़ी के बीच में त्रिभुज के आकार के ई प्रायदीपीय पठार पर नोक वाला हिस्सा में सीनाई परबत स्थित बाटे।\nसीनाई परबत के उत्तर-दक्क्षिण लंबाई 380 किमी या 240 मील आ पूरुब-पच्छिम के चौड़ाई 210 किमी या 130 मील बाटे।\nमाउंट सिनाई के चट्टान सभ अरबी-नूबियन शील्ड के निर्माण के आखिरी काल में बनल रहलीं आ ई परबत एगो मुनरी के आकार के रूप में ज्वालामुखी क्रिया के परिणाम हवे।\n↑ 1.0 1.1 "Sinai Geology". AllSinai.info.\n"https://bh.wikipedia.org/w/index.php?title=सीनाई_परबत&oldid=658284" से लिहल गइल\nएह पन्ना पर आखिरी बेर संपादन 8 जुलाई 2019 के 04:56 बजे भइल रहल।


जिबह आ झटका के राजनीति – बतंगड़ 48 – Anjoria\nजिबह आ झटका के राजनीति – बतंगड़ 48\nअगस्त 14, 2017 जिबह आ झटका के राजनीति, बतंगड़\nसमुझ में नइखे आवत कि अब एह देश के राजनीति कइसे चली. अबहीं ले देश के हिन्दूवन के आ हिन्दुत्व के राजनीति करे वाला जनसंघ-भाजपा में किलर इंस्टिंक्ट ना रहला का चलते सेकुलर गिरोह एह लोग के प्यार से जिबहत रहलें आ ई लोग ओकरा के बरदाश्त करत रहुवे. सेकुलर गिरोह के दाँवपेंच देश के अदालतो सीख लिहली सँ. छह बरीस के लड़िका सरेआम गड़ाँसा ले के बकरी जिबह कर सकेला, बाकिर जन्माष्टमी का दिने नारियल से दही हाँड़ी ना फोड़ सके. दिन में पाँच बेर लाउडस्पीकर चला के अपना लोगन के बोलावल जा सकेला बाकि काँवर ले जात में भजन कीर्तन ना बजावल जा सके. मूर्ति भसान ला तरह तरह के कायदा कानून बनावल गिनावल जा सकेला बाकिर उनुकर जुलुस बेरोकटोक निकले के चाहीं. दिन दुपहरिया भरल चौराहा प कवनो हिन्दू नेता के गतर-गतर काट के मुआ दिहला प कवनो आवाज ना निकले बाकिर एकाधो गो दोसर हत्या हो गइल त आसमान मूड़ी प उठा लीहल जाई.\nई सभकुछ अबहीं ले निर्बाध होत आइल बा बाकिर अब एह प विरोध होखे लागल बा. मोदी शाह के जोड़ी अब खुलेआम झटका वाली राजनीति करे लागल बिया. नोटबन्दी आ करिया कमाई प लगातार होखत चोट का बादो केहू तरह लुका छिपा के दस बीस करोड़ नकदी राखे वालन के परेशान कइल जा रहल बा. आखिर नकदी ना रही त राजनीति कइसे चली. सभकुछ पाक साफ होखे लागी त करप्ट राजनीति सेकुलरिज्म का नाम प गिरोहबन्दी कइसे करि पाई. भाजपा में पहिले कुछ शराफत रहुवे आ नियम कायदा के राजनीति करे में ओकर विश्वास रहत रहुवे. बाकिर जब से मोदी आ शाह के जोड़ी भाजपा का माथ प बइठल बा तबसे एहनी के कवनो कायदा नइखे रहि गइल. चुनाव में कम सीट जीतला का बादो ई जोड़ी आराम से आपन सरकार बनवा लेत बावे. बिहार में महागठबन्हन के मिलल जीत के तहस नहस क के आपन सरकार बनवा लिहलसि ई जोड़ी. सुने में आवत बा कि दूचार दिन भितरे तमिलनाडुओ में अन्नाडीएमके भाजपा का साथे हाथ मिलावे वाली बा.\nपहिले कोढ़िया डेरावे थूक से वाला अन्दाज में भाजपा के अनटचेबुल बना दीहल रहुवे बाकिर अब ईहो फार्मूला काम नइखे कर पावत. लोग शान से भाजपा के हाथ ध लेत बा आ सेकुलर गिरोह देखते रहि जात बा. चिटफंड के धन से सेकुलर राजनीति करे वालन के कवनो दिक्कत ना होत रहुवे बाकिर अब बेटो भतीजा के नाम प करप्शन करे में दिक्कत हो गइल बा. पता ना एह माहौल में माटी-मानुष के राजनीति कइसे आगा चली. मोदी शाह के जोड़ी केन्द्र जीतलसि, अठारह गो राज्य में ओकर सरकार बा, राष्ट्रपति ओकर, लोकसभा स्पीकर ओकर, उपराष्ट्रपतिओ ओकरे होखे जात बा आ राज्यसभा के चेयरमैनिओ तब ओकरे हो जाई. एकरा बावजूद राज्यसभा के एगो सीट ला अइसन घेराबन्दी कइल जा रहल बा.\nहद त ई हो गइल बा कि अब मीडियो में एह लोग के पक्षधर हो गइल बाड़ें. सोनिया गाँधी के नाम लेबे के हाल फिलहाल ले कवनो एंकर के बेवत ना रहुवे बाकिर अब खुलेआम उनुकर नाम ले के उनुका प सवाल उठावल जाए लागल बा. सोशल मीडिया अबहीं ले मेनस्ट्रीम मीडिया (एमएसएम) प सवाल उठावत रहल. अब एमएसएमों में दू फाँक हो गइल बा. उफर पड़ो रिपब्लिक टीवी वाला अरनब के जे लुटीयन मीडिया कहि कहि के लूट का धन प पलात पोसात मीडिया के लगंटा-उघार करे में लाग गइल बा. समय आ गइल बा कि देश में करप्शन के राजनीति करे वाला आपन आपसी झगड़ा छोड़ि के एकजुट होखसु आ मोदी शाह के अश्वमेधी घोड़ा के लगाम थाम लेसु. ना त बाद में केहु कफनो ओढ़ावे वाला ना रहि जाई.\n(6 अगस्त 2017 तारीख के समाज्ञा अखबार में अँजोर भइल)\nखलील खाँ बहुते दिन फाख्ता उड़ा लिहलन – बतंगड़ 49


खबर भोजपुरी में (बुध,3दिसंबर 2014) – टटका खबर\nखबर भोजपुरी में (बुध,3दिसंबर 2014)\nअनिल कुमार सिन्हा के नयका सीबीआई डायरेक्टर चुनल गइल.\n(मंगल2दिसंबर के खबर)\nपीएम मोदी का आवास पर भइल चयन समिति के बइठक में बिहार कैडर के अनिल कुमार सिन्हा के नयका सीबीआई डायरेक्टर चुनल गइल. एह बइठक में पीएम मोदी के अलावा सु्प्रीम कोर्ट के मुख्य न्यायाधीश एच एल दत्तू आ लोकसभा में सबले बड़का विपक्षी दल कांग्रेस के नेता मलिकार्जुन खड़गे शामिल रहलन. अनिल कुमार सिन्हा बुध का दिने आपन काम सम्हरीहे. अनिल कुमार एहसे पहिले केन्द्रीय सतर्कता आयोग के अतिरिक्त सचिव रह चुकल बाड़न.\nछपरा बलिया का बीच बकुलहा टीसन का लगे बनल डायवर्सन पर गेंहू लदाइल मालगाड़ी पटरी से उतर गइल जवना चलते घंटनो एह रूट पर रेल गाड़ी ना चल पवली स. एह रुट में एके गो रेल लाइन रहला का चलते दुनू ओर के रेल गाड़ी ना चल पावल. कुछेक के दोसरा रूट से चलावल गइल जवना का बाद बलिया में इंतजार करत यात्री तिकवते रह गइल. कुछ लोग के टिकट त वापिस हो गइल बाकिर तत्काल आ इंटरनेट से टिकट लेबे वालन के बहुते फजीहत झेले के पड़ल.\nपश्चिम चंपारण के सिकरपुर पुलिस नरकटियागंज तेंपू स्टैंड का लगे से तीन गो तस्करन के बीस लाख रुपिया के चरस संगे गिरफ्तार कर लिहलसि.\nमंगल का दिने सिवान जिला के जीरादेई टीसन का लगे एगो मेहरारू ट्रेन से कटा के मर गइल.\nआपन कर्जा चुकावे आ सहाराश्री सुब्रत राय के जमानत करवावे खातिर सु्परीम कोर्ट सहारा ग्रुप के आपन चार गो संपति बेचे के इजाजत दे दिहलसि. सहारा समूह गुड़गांव, जोधपुर, वाशी आ पुणे के आपन जमीन बेचे सकेले.\nफुटबाल के सुपर लीग का मैच में मंगल का दिने दिल्ली डायनामोज आ एटलेटिको डी कोलकाता के बीच कवनो टीम गोल ना कर पवलसि आ मैच बरोबरी पर छूटल.\nमंगल का दिने दुसरका दौर के चुनाव ला जम्मू कश्मीर में 71 फीसदी आ झारखंड में 65 फीसदी मतदान होखे के खबर बा.\nमंगल का दिने घोसित रिजर्व बैंक के नयको मौद्रिक नीति में ब्याज दर घटावे के बात ना कहल गइल. संकेत दिहल गइल बा कि अगिला साल फरवरी में ब्याज दर घटावे पर सोचल जाई. एहसे निराश हो के मंंगल का दिने एक बेर फेरू बाजार टूटल आ सेंसेक्स 116 अंक नीचे गिर के 28,444 पर आ निफ्टी 31 अंक गिर के 8,524 पर बंद भइल. मंगल का दिने सोना के दाम में जोरदार तेजी देखे के मिलल आ हर दस ग्राम सोना के दाम 840 रुपिया बढ़ गइल.\nपेट्रोल, डीजल के लगातार गिरत दाम का बीच में केन्द्र सरकार मंगल का दिने पेट्रोल आ डीजल पर उत्पाद शुल्क, पेट्रोल पर प्रति लीटर 2.25 रुपिया आ डीजल पर प्रति लीटर एक रुपिया, बढ़ा दिहलसि. एह बढ़ोतरी के आम आदमी पर कवनो असर ना पड़ी आ तेल कंपनी एह बढ़ोतरी के अपने उठा लिहें.\nविपक्ष के हरामजादा कहे वाला अपना बयान पर हंगामा होखला का बाद केन्द्रीय मंत्री साध्वी निरंजन ज्योति लोकसभा आ राज्यसभा दुनू जगहा माफी मँगली. लोकसभा में त ओकरा बाद काम काज सुचारु हो गइल बाकिर राज्यसभा में आपन बड़हन गिनिती के फायदा उठावत विपक्ष राज्यसभा ना चले दिहलसि. ई उहे राज्यसभा आ मीडिया ह जवन ओवैसी के पन्द्रह मिनट में सगरी हिन्दुवन के मार डाले वाला बयान पर चुप्पी साध लेले रहुवे. इगाली गलौज के ई कवनो पहिला नमूना ना रहल बाकिर सभे जुट गइल बा साध्वी निरंजन ज्योति के घेरे ला.\nबॉलीवुड गायक कुमार सानू मंगल का दिने दिल्ली में एगो कार्यक्रम में भाजपा में शामिल हो गइलन. सानू कहलन कि ऊ राजनीति में गरीबन ला काम करीहें.\nमंगल का दिने परमाणु हथियार ले जा सके वाला आ 4,000 किलोमीटर तक सतह से सतह पर मार कर सके वाला मिसाइल अग्नि-4 के ओडिशा में रक्षा तट से परीक्षण सफल हो गइल.\nकनाडा के नियाग्रा फॉल्स में होखत विश्व महिला स्क्वाश प्रतियोगिता में भारत की महिला स्क्वॉश टीम सोमार का दिने अपना ग्रुप मुकाबला में हांगकांग से हार गइल.


Supreme Court has rejected the petition for withholding judgement – टटका खबर\nThree judge bench of Supreme Court of India has unanimously rejected the petition to withhold the judgement of Allahabad High Court on Ayodhya dispute. Court has to decide the ownership of the land as well as whether Lord Ram was born at the same place. It also has to consider whether the Babri Maszid was constructed after demolishingatemple there and some other contentious issues.\nसुप्रीम कोर्ट आज सर्वसम्मति से अयोध्या विवाद पर इलाहाबाद हाई कोर्ट के फैसला सुनावे पर लगावल अस्थायी रोक हटा लिहलसि आ अब इलाहाबाद हाई कोर्ट के तय करे के बा कि फैसला कहिया सुनावल जाव. ३० तारीख के एगो जज रिटायर होखे वाला बाड़न आ फैसला ओकरा से पहिले से ना सुनावल गइल त नया अड़ंगा लागे के अनेसा बा. सभकर उम्मीद इहे बा कि अब इलाहाबाद हाई कोर्ट के लखनऊ बेंच आपन फैसला परसो से पहिले सुना दीहि.\nसुप्रीम कोर्ट के फैसला के सभे स्वागत कइले बा सिवाय ओह रमेशचन्द्र त्रिपाठी के जे पता ना कवना कारण से मामिला लटकावल चाहत रहले. आजु के फैसला का बाद केन्द्रीय गृह मंत्री पूरा देश में सुरक्षा व्यवस्था के आकलन कइले आ एह खातिर दिल्ली में बनावल गृहमंत्रालय के अयोध्या प्रकोष्ठ में जा के सुरक्षा तइयारियन के जायजा लिहलन.\nBihar Elections oraKavi Sammelan


मुंबई में पाखी का जलवा – Anjoria\nसिनेमा भोजपुरी के नं. 1 अदाकारा पाखी हेगड़े के जलवा एह घरी मुंबई में देखे लायक बा. उनुकर हालिया रिलीज फिलिम ‘‘भईया हमार दयावान’’ मुंबई के दू दर्जन से बेसी सिनेमा घर में धमाल मचावत बावे. एह फिलिम में पाखी के टॉम बॉय लुक दर्शकन के बहुते भावत बा. दोसरे एह फिलिम में पहिला बेर पाखी आ मनोज तिवारी के जोड़ी बनावल गइल बा आ ओकरे के दर्शक पसंद करत बाड़े.\nअसलम शेख निर्देशित एह फिल्म के सफलता से पाखी हेगडे बहुते उत्साहित बाड़ी आ दर्शकन के धन्यवाद भेजत बाड़ी.


बिहार आ यूपी मिला के तीन गो लोकसभा सीट आ बिहार विधानसभा के दू गो सीटन ला भोटिंग शुरू – टटका खबर\nबिहार आ यूपी मिला के तीन गो लोकसभा सीट आ बिहार विधानसभा के दू गो सीटन ला भोटिंग शुरू\nलखनऊ आ पटना, 11 मार्च (वार्ता) बिहार में लोकसभा के अररिया सीट आ विधानसभा के दू गो सीटन – जहानाबाद आ भभुआ – पर आ यूपी के – गोरखपुर आ फूलपुर – लोकसभा सीटन पर आजु करावल जा रहल भोटिंग सबेरे सात बजो से शुरू हो गइल बा.\nइलाहाबाद से खबर मिलत बा कि बूथ पर मतदातन के रूझान बहुते कम लउकत बा. शायदे कहीं लमहर कतार लउकत बा. हँ कतहीं से कवनो खराब खबर सुने के नइखे मिलल. मतदान शुरु होखत घरी एकाध जगहा से इलेक्ट्रानिक वोटिंग मशीन के गड़बड़ी देखे के मिलल जवना के समय रहते ठीक करा लीहल गइल. हँ भभुआ में ऊवीएम का खराबी का चलते देर ला मतदान शुरु ना हो पावल.\nफूलपुर से खबर बा कि एक बजे ले करीब 19.2 फीसदी भोट डालल गइल बा. गोरखपुर आ फूलपुर से 11 बजो ले करीब 15 फीसदी भोटिंग के खबर बा.\nसमाजवादी गोल (सपा) के अध्यक्ष अखिलेश यादव के कहना बा कि यूपी के गोरखपुर आ फूलपुर लोकसभा सीट के उपचुनाव में चउँकावे वाला परिणाम आवे जा रहल बा. त मुख्यमंत्री योगी आदित्यनाथ के कहना बा कि सपा बसपा गठजोड़ भाजपा के विजयरथ के ना रोक पाई.\nTags: अररिया, गोरखपुर, जहानाबाद, फऊलपुर, भभुआ\nभभुआ से भाजपा आ जहानाबाद से राजद जीतल